url: =Khuahun Thum ~ Thawn Tuang :: ZOMI DAILY\nKhang thak pawl khat in Phalbi, Khuakhal, Tuk hun cih i lawhna te a khiatna peuh theih keikha uhleh a thu tawh gen suk gawp dih ni e. Kenzong ka theih kimloh hang. Cimphawng khawmkhawm in gen ni. Ciamnuihna bel hisam kei.\n1. Phalpi i cih pen Khuahun a vot hun sung hi.\nPhalpi hunin Vasa gan hing tenzong khuadam sa uhhi. Vasa gan hing tampi tak zanin ki mat, ki niahtak in giak khawm uh hi. Mi hingten zong khuahun vot kisa in puanlum theithei ki silh hi.\nHih hun sungin maikum ading Lo ki la in, lo sing ki phuk a, khuadam ahih manin singtehte kia in, teh hiang tampi si hi.\nZogam ah Phalbi hunin nupi papi pawl khat khetul, muk puakkham tampi om a, a puak khapna mun ah muksanza, Taaknai cih peuh nuh uh hi. Zingsang daitui leh leivui khetung ah hong om nuam mahmah in ki silhsiang pahpahlo ahih manin khetal, khelii tampi om hi.\n2. Khuakhal i cihpen Khualum hun, Ni a sat deuh hun hi.\nHih hunin Lo ki hal in, khaicii ki tuh hi. Sang kahte zong sangkhakta uh hi. Na sep ding tampi om nailo ahih manin sabeng uk ten Khuakhal sungin sa bengbeng mai uh hi. Gam sung meitawh halhal thei uh hi. Lui sung vaknuam peuh vak in, khua dangah puzuu a kholhtawh, a ki ngaihzin tawh i hun awng nuamtak in ki zang hi.\nPawi tuamtuam zong tamdeuh hi. Dawi ki thoi cihzong tamdeuh hi. Khuado zong om sawnsawn ahih manin nuam kisa thei mahmah hi. Tuk hun a tun ma in Miksi tenzong an khawl ki panta uh hi. Khauphe te ahihleh bang mah ki gin kholna neilo uh hi.\n3. Tuk hun i cihpen Guahtui tamhun hideuh hi.\nVaimim, mehteh meh gah tung hi. Vaimim leh taang tung khin a, K – Khuado pawi kumkhen pawi ki bawl ziahziah ta hi. Sangkahte zong sang kahkah in, Laivuan neuhte zo ta uh hi. Hih hun sungpen An lak tawh ki tuakto a, Zogam ah nek leh dawn a nop penpen kha hi.\nHih hun sungin Lo pan a piang khaicii khempeuh ki kai khawm in, maikum ading i nek leh dawn i zek danding ki khen tat thei hi. An hau ten tukum tuazah zuak thei ding cih khentat theipah uh hi.\nGuahtui tam ahih manin gam sung teng buainawi khin a, thosi thovai tam mahmah hi.\nPute paten khua hun paizia ki cianin hong hilh om leh ka lunggulhna tawh tawmkhat hong gelh suk hizaw ing.\nPrevious: Phuitong ~ Mungpi\nNext: Ka sum thalawhcil a, ka pa hong tangthu gen


timestamp: atn

url: =Singapore, Yishun vengsung Public Area ah numei khatleh pasal khat omkhawm :: ZOMI DAILY\nposted on 17 September 2017 at 4:51 pm Lomkholna: News, Sawltak, Singapore, World\nNungsungteng Singapore gamsung ah numei hitaleh pasal hitaleh guaktang in khuasung avaktawh, Bus atuangtawh, alamlam tawh lamdang kisa mahmah hi. Tuasangin alamdangzaw khat tuzingsang in Singapore, Yishun vengsung ah piangleuleu hi.\nSingapore, Yishun Block 666 sung ah tuni September 17 zingsanglam 4am hunpawl in numei khatleh pasal khat aguaktang in mipi muhtheihding Public Area ah omkhawm uh cimawk hi.\nMawtawhawl, Driver khatin tuavengsung ah zingsang in mi apuakin apailaitak atuahkhak ahihi. Tua Driver pa’nzong mipi muhtheih nading munlawmlawm ah hihbang in agamtat aom amuh ciangin lamdangsa a, Video zaihin Stomp te kiangah puakpah hi.\nTua Video sungah numei hitaleh apasal hitaleh apuanteng uh avekin suahkhia uh a, omkhawm uh cimawk hi. Tua Driver pa’n Video azaihsimlam zong theilo uh a, tuazawh Minute 2 khitkhawng ciangin apuanteng uh silhkik in tuamun panin paikhia uh cihi.\nDriver pa upmawhna ah anih un kum 20 gualpawl hileh kilawm ci a, hihbang in Public Area ah mipi muhtheihding in agamta uhpen kilawm sahetlo ahih manin, hihbangin agamta aomnawnloh nadingin Video zaihin Stomp te kiangah apuak ahihi. Zingsangtung 4am hunpawl ahih hangin meitang tawh kitelmuh mahmah a, kilawm hetlo cihi.\nRelated: Midang pasal tawh alumkhawm numeikhat aguaktang in khuasung ah kivakpih ~ ZD\nAhi zongin tua Video pen Stomp te’n mipi muhliangding in khahkhiatding kilawm salo uh a, Photo pawlkhatbek khahkhia uhhi. Ih gamtatna khempeuh Pasian bekthamlo, khuasung mipi lakah khatpeuh in hongmusim khinkhian theihi. Sawltak #zomidaily\nPrevious: Zomi 2 (Myanmar) Imphal International Airport ah kiman\nNext: September 23 ni ciangin leitung beiding cih thuthang kilimgen


url: =ZAM Thupuak :: 19 February 2017 :: ZOMI DAILY\nposted on 18 February 2017 at 1:24 pm Lomkholna: Malaysia, News, Refugee, ZAM, Zomi\nZOMI NAM NI AH LAAMBANG PAAK KHAWMNI :: “February 20 ni “ZOMI NAM NI” hi ih cihcih zingciang hong tungkik ding hi a Malaysia gamsung a om Zomi U leh nau ih vekpi in laambang paak khawm leng “Lungdeih zatam libangcing ding” ci-in ih Zomi National Day 2017 Committee mintawh pello nong kihel nangin kong zawn uhhi. Zomi Nam Ni 2017 Zingmangpi ding (Chief Guest) Dr. James Suan Za Dongh hi dinga music tumsiam te leh lasa siamte tawh nopci takin kibawl ding hi.\nZOMI NAM NI PANKHOP NGETNA: Thupuak ah RM tawh hong kipulakna mahbangin Zomi Namni a ding mimal han ciamna,khua kipawlna, Pawlpi ciatpan na veinate uh nong lahkhiat manun lungdamkohna kong taangko uhhi. A kihel kha nailo na min, khua leh pawlpi min a om leh Zomi Nam Ni ciang Usher te kiang ah zong kipia theilai hi. Zomi a ding nabeina khempeuh Topan azah tampi hong dipsak henla, Zomite ading Pasian hauhna nang tungtawn a zek ziahziah dingin sianin hong siam ta hen.\nZOMI NAM NI PUANSILH IN: Tukum ZND 2017 Committee ten Zomi min khualna tawh ih zat ngei nailoh Zomi nam ni puan kibawl ahihman in Zomi nam ni leh mun khempeuh a silh theih ahihmanin na leisak hamtang nadingun Zomi Nam Ni ah minam puan leh ZND puan hongsilh ding lametna lianpi tawh!\nLA MAKAI DING TE: Zomi namni ah la makai dingin IZCC-Muantuang, Manna-Haunu, MBF-Lunlek, CMF-Cingboih, ZAC-Nuucing, Damansara, Alex Muang, Canaan-Mary Nuam te a kaipen 10am a tung khin ding uh hi. Music Tum Dingte: Malaysia Zomi music tumsiam minthangte sungpan-Keyboard-Gin(Studio -Audio Production), Drum–Mamang, Cinpi-Bass, Chitkhai-Lead ten a pilna leh siamna sitlo, man ngen lo-in Zomi Nam Ni music tawh zuunna hongnei ding uh a, 2014, 2015, 2016 Zomi Idol Malaysia Top 3 lasiamte banah Zogam lasiam minthang Pu lengtong Pauno leh Pu VC Mang te zong Zomi Namni pahtawina ah langaih nono hong zai ziahziah ding uh hi.\nPAHTAWINA: Zomi Cup football leh Volley ball ah kimawl siam, a madawk deuh teng zong pahtawina om ding, Ngei na lam tuamtuam leh Kawlgam sung a minampi leh ngeina puante tawh kilah na zong om ding.\nZOMI NAM NI TAWH KISAI ZAKSAK NA: Malaysia a om Zomi ten kumsim a i bawlden i mi nam ni a sawtloin hong tung ding hita hi. Abeisa kumte mah bangin tu kum zong thupitak leh picingtakin bawl theihna dingin 14-11-2016 ni in ZAM zumpi ah kimuhkhopna kinei hi. Tukum zong nop citak leh picingtak a i bawl zawh na’ng sum leh pai tam pi hongkisam ding ahih manin muanna leh lam etna lianpi tawh Zomi Nam ni Committee in Khua kipawlna khat ciang RM200 leh pawlpi te’n RM300 tawh mapang khawm ding I kizawn hi.\n2017 ZSM LAIBU KINGAH TA HI: Malaysia zomi Genvai Kipawlna (ZSM) 2017 a ding kilut theita a, ZSM laibute zong kila theita hi. ZSM lutman mi khat ciang kumkhat ai RM20 hia, hih na lutna hang tawh a hamsa adong tuak I mipihte a panpih, adah a kap hunah aKhitui a nulsak na hi gige hi. Hhi ZSM ah member na lutna in nang ading apia na hikei a, panpihna a kisamte a pan pihna hi zaw hi. A kipanpih kim tek zo ding Topa’n thupha hong pia tahen.\nZAM ZUM AH THUNGETNA HONG NEIH SAK UH: Philipine pan Feb 05-11 sung ZCA biakinn, Feb 13-17 sung ZCF-Canaan biakinn te ah Crusade Speaker dinga hong zin Pastor PL Thlenga in Malays -ia a om sungin ZAM zum ah hong hawhin thupha piakna leh thungetsak na hong nei a hihmanin kilungdam mahmah hi. Topa’n Siapa te innkuan thupha hong piak sak semsem tahen.\nRev. Thang Suan Kim- Vialnang Memorial Baptist Church- Tonzang Church Pastor pa in Malays -ia hongzin sungin ZAM zum ah hong bangin thapiakna leh thunget sakna hongnei a kilungdam mahmah hi. Topa’n thupha hong piaksak semsem tahen.\nRHB Insurance kilei thei Lai :ZAM zumpi ah nisim zumhon hunsung khempeuh in RHB Insurance kilei theihi. Hih Health Insurance pen adeih khem peuhin kilei theilo a, UN Card neite bekin lei theihi cih mangngilh kei ni. Insuranc -e leina dingin UN card copy, om na inn address cihte kisam ham tang hi. UN card a nei zongin kum (60) val sate in kilei theilo ding hi. Nu leh Pa in Insurance card neih khitciang a suak pan naupang te pen Insurance ki bawlsak thei nawnlo a, a Nu leh a Pa I card renew ciangin kigawm thei pan hi.\nHih Insurance card pen zato lupna bek ah kizang thei a, clini -c paina, zato appointment paina te ah kizang thei lo hi. Tua ban ah lungtangnatna nei te leh Cancer nei te a card a bawl zawh ni 120 khit ciang kizang thei pan ding hi\n1. Pum Lam Thang 4. Khai Za Dim\n2. Gin Khan Khai 5. Pau Muan Mang\n3. Lian Mun Cing 6. Cin Suan Mung\nASYLUM ACCESS AH HUHNA KINGEN THEI : SVP team te interview napan a card kipiakik nawnlo natheih uh leh ZAM zum leh Asylum Access zumte makaihna pan lawyer te tawh pangkhawmin UN nangahkik theih nading hong geel pih/vai hong hawmpih ding ahihmanin ZAM zumah hih lai na muh phetin nong zaksakpah nangin deihsakna lianpi tawh kong tangko uhhi. Asylum Access te kiangah ut bangin ki pai thei loin appointment lak masak kul ahihmanin UN pan lai nangah phetun nalaiteng tawh hongpai pahun. Appointm -ent date ma kalkhat akisap in nong pai pan a leh lawyer te in buaipih man nawnlo ding cih limtak thei in.\nNASEP LEH ZATO LAM TAWH KISAI :: Nasep leh zato lam tawh kisai vai khat peuhpeuh na neih leh Contact :Sia Khuppi 016 383 8014\n1. Zaam Niang(Vanglai) HKL\n2. Do Lam(Tuilang) ACTS/HKL\n3. Nang Lam(Myikina) HKL\n4. Cin Thian Zo(Lophei) Ampang Hospital\n5. Thawng Tan Ong(Kimlai) ACTS\n6. Pau Kim Sing(Suangphei) Serdang Hospital\n1. Tual Lam Thang(Vangteh) -RM50\n2. Nang Ngaih Tung(Munlai) -RM20\nPrevious: Malaysia, Johor Baru ah mawtaw khatin Bicycle tuang khangno mi 8 taihlum in mi 8 liam ~ ZD\nNext: KL Airport sung kisuamlupna hangtawh mikhat kimatbeh leuleu ~ ZD


url: =Laithiangtho Dokna (Jeremiah 7-8) ~ Thu Tatuam (Siyin News)\nLaithiangtho Dokna (Jeremiah 7-8)\nThursday, October 23, 2014 Laithiangtho Dokna No comments\n1. Hisia sia TOPA ii Biakinn ahi hi, ci sia ___kammal hi.\na. thuman thutak\nc. a maan\n2. Koisung pan ‘Ei suakta zo hing!’ ci uh ziam?\nb. Khuapi luphung\nc. Sinai mual pan\n3. Topa in ama biak natu munh sia akoisungsan teal masa ziam?\n4. Israelte Egypt pan apusuak lai in Meihalbiakna taw kisai ___ hi.\nc. thupiakna nei ngawl\n5. Jerusalem mite awng, kap vun; Na sam uh ___ vun.\nb. at tan\n6. Judahte in, atate koisungah meihalbiakna nei uh ziam?\na. Hinnom Kuam\n7. Vakaangte ngangawn in bangthu he ziam?\na. Ngasa a neak tu\nb. A Heakkik tu hun\nc. A bu\n8. Amite in akiihuai nate hang in ___ hi.\na. maizum ngawl\nc. kisik uh\n9. Kilemna le ciidamna lamen ahihang bangthu theng ziam?\n10. TOPA in ngu nei ngulte akoisung ah sawl tu ziam?\na. A ngalte kung\nc. Amate ii sung\n11. TOPA in Ka khuangaina ___ ci hi.\na. lian mama\nb. kidam sak thei ngawl\nc. keima bek in ka he\n12. Mihingte bang kaa ziam?\na. A Ngumtu Om Ngawl\nb. A taciil thi\nc. Sila in kikaai\nBiakinn sungah Jeremiah Thuhil\n1-3TOPA in kei sia Judah mite ii biakna pia tu in a tumna Biakinn kongpi ah hong puak hi. Ama in tua munah ding tan a, Israelte ii Pathian, Vaanglianbelpa TOPA ii amate tungah a son tu thute za sak tan: “Na nuntak zia uh le na ngamtatnate uh kikheal vun, tua hile hi munah kong teang suak sak tu hi. 4‘Ei suakta zo hing! Hisia sia TOPA ii Biakinn ahi hi, hisia sia TOPA ii Biakinn ahi hi, hisia sia TOPA ii Biakinn ahi hi!’ a ci ci uh tua theamna kammalte um nawn heak vun.\n5“Na nuntak zia uh kikheal vun a, na nasep uhte tawlnga vun. Khat le khat a pha in kivawt vun. 6Ngamdang mite, tangate le meingongte zothaw nawn heak vun. Hi ngam sungah khialna nei ngawl mite that heak vun. Pathian dang bia nawn heak vun, banghangziam cile tua in noma hong lal sak tu hi. 7Na kikheal uh le, na pu na pate tungah a kum tawnin a lua tu ka piak sa hi ngam sungah kong teang suak sak tu hi.\n8“En vun, leeilot thute um nu hi. 9Note in nguta in, ngual thatin, nupa palngulna vawtin, leeilot thu taw kiciam in, Baal tungah biak piaknate pia in, nidang a na heak ngei ngawl uh pathiante na bia uh hi. 10Ka huasaakte hite na vawt uh a, tua zawkciang ka Biakinn sung, Keima omna ah pai in dingin, ‘Ei suakta zo hing!’ na ci uh hi. 11Ka Biakinn sia misuamte buhna in ngaisun nu ziam? Keima in na vawt uh te kong mu zo hi. * 12Keima nong biak natu mun a, ka teal maksak phit ahi Shiloh ah pai tavun a, Israel ka mite ii khialnate hu in tua khua ii tungah bang vawt khi ziam, en tavun. * 13Hi khialnate theampo na vawt siat zo uh a kong papau kong hihil hangin nong ngai bua uh hi. Kong sam ciang nong zo nuam bua uh hi. 14Tua ahikom, Shiloh tungah ka vawt bangin note ii muan ahi, Keima ii Biakinn tungah ka vawt tu hi. Na pu na pa uh le noma tungah kong piak sa hi munah Shiloh tungah ka vawt bang keak ma in ka vawt tu hi. 15Na bete uh ahi, Israel mihingte ka nawkeak bangma in kong mu thei ngawlna munah note kong notkeak tu hi. Keima, TOPA in ka ci zo hi,” hong ci hi.\nMihingte ii Thu Nit Ngawlna\n16TOPA in, “Jeremiah awng, hi mihingte atu in thunget sak heak in. Amate taangin kapin thungen heak in; kei tungah hesuak hong ngen heak in, banghangziam cile nong ngetna hong ngai ngawl tu khi hi. 17Amate in Judah ngam khuapite sung le Jerusalem khua lampite ah bang teng vawt ci sia mu ngawl ni ziam? 18Patangte in thing tomin, pasalte in meithut a, numeite in vantung kumpi nu a ci uh pathian nu atu in muh beang, muh em in om uh hi. Ka thin nat natu in, amate in pathian dangte tungah biakpiakna in zu buak si uh hi. * 19Ahihang amate ii thin a na sak sia, keima ma ka hi ziam? Hi ngawl hi, amate le amate a ki na sak hi a, amate le amate maizum kipia ahi uh hi. 20Tua ahikom Vaanglianpipa TOPA Keima in, hi Biakinn tungah ka thin uuk mama na ka buak tu hi. Mihingte tung le nganhingte tungah a kibangin, thingkungte le ankungte tung ngangawn zongh ah a kibangin ka buak tu hi. Ka thin uukna sia kuama sukmit thei ngawl meikuang bang hi tu hi.\n21“Ka mite awng, biak piakna pawl khat sia biaktau tungah na haltum uh a, pawl khat sia ne thei tu nu hi. Ahihang TOPA Keima in, a vekpi in ne thei nu hi kong ci hi. 22Egypt ngam panin na pu na pate ka laak lai in meihal biakpiakna le a dang tatuam biakpiakna taw kisai thupiakna ka nei bua hi. 23Ahihang keima in amate Pathian ka hi thei natu le amate sia keima ii mite ahi thei natu in ka thu a nit natu thu ka pia hi, tua hile keima in amate ii Pathian ka hi tu a, amate sia keima ii mite hi tu uh hi. Taciang ka thupiak bangin a nuntak thei natu in amate tungah ka son hi, tua hile amate a mailam vang tu uh hi. 24Ahihang amate in ka thu mang ngawl uh a, nadon ngawl uh hi. A thinpui le a thin ngitlo nate ii sawl bang papo in amate seam zaw ahikom, amate pha zaw ngawlin sia va-ial zaw uh hi. 25Na pu na pate Egypt ngam pan a pusua ni pan kipan tuni ciang dong ka naseam kamsangte kong puak tan viuveu hi. 26Ahihang kuama in a thu ngai ngawlin nadon ngawl uh hi. Na pu na pate uh sangin na thin uh pui zaw in langpan kan zaw nu hi.\n27“Tua ahikom, Jeremiah awng, ka mite kungah hi thute theampo son tu ni hi, ahihang amate in na thu hong ngai ngawl tu uh hi; amate na sam tu hi, ahihang hong zo ngawl tu hi. 28Amate TOPA a Pathian ahi, Keima ii thu a mang ngawl minam hi a, kihil in daan a kipiak hang tel thei tuan ngawl uh hi ci in amate tungah son in. Thumaanna om nawn ngawl a, son zongh in kinei nawn ngawl hi.\nHinnom Kuam ah Khialna Vawtna\n29“Jerusalem mite awng, kap vun; Na sam uh at tan vun a, vawk vun.\nMual dawnah mithi phumna la sa vun,\nbanghangziam cile Keima TOPA ka thin uuk a, ka mite ka nial zo hi.\n30“Judah mite in thusia khat vawt zo uh hi. Amate in ka huasaak a milimte ka Biakinn sungah koi in ka Biakinn nin sak uh hi. 31A tapate le a tanute mei sungah biakpiakna in a nei thei natu in Hinnom Kuam sungah Topheth kici, biaktau khat amate in sa uh hi. Hi sia vawt tu in amate thu ka pia bua hi– hi thu ka thin sung zongh ah ka ngaisun tha ngei bua hi. * 32Tua ahikom, tua mun sia Topheth ahizongin Hinnom Kuam ahizong a kici nawn ngawl tu hun hong theng tu a, Kithana Kuam kici zaw tu hi. Mithi phum natu mundang om ngawl tu ahikom amate in tua munah mithite phum tu uh hi. 33Mithi luangte sia vacimte le ngamsate ii an suak tu a, tuate a beng tu kuama om ngawl tu hi. 34Tua ngam sia senneal ngam suak tu hi. Judah ngam khuapite sung le Jerusalem khua lampite tungah thinnopna le lungdamna awte le mopoai lungdamna awte ka bo sak tu hi. *\n1“Tua hun ciang Judah ngam kumpite le uliante, thiampite, kamsangte le a dang Jerusalem ah a teang mihingte ii ngute a thaan sung pan kila keak tu hi. 2A ngute kikhawm tua a, kiphum sak tu ci thada, lei tungah eaklei bangin pheang om tu hi. Tuate sia a it uh, a na a sep sak uh, thu a dok uh le a biak uh ahi ni, tha le aksite mai ah kipho tu hi. 3Hi a ngilo minamte sung pan a nungta lai sun ka thethaangna munah a teang teng in a nuntak tu uh sangin thi nuam zaw tu uh hi. Kei Vaanglianbelpa TOPA in ka ci zo hi,” ci hi.\nMawna le Daan piakna\n4TOPA in ama ii mihingte tungah hi bangin son tu in kei hong sawl hi, “Mihing khat a pu ciang, tho kik ngawl ziam? Mihing khat lam a khial ciang, heak kik ngawl ziam? 5Tua ahile, ka mite awng, na milimte uh ma len lingleng in hong heak kik nawn ngawl a, banghangin kei kung pan lampial nu ziam? 6Pha tak ma in ka ngai hi, ahihang thumaan na son bua uh hi. Na ngitlona uh hu in khat zongh na khuangai bua uh hi. ‘Bang khialna vawt ka na khi ziam’ ci in khat zongh in na dongh bua uh hi. Siphu in ngal sim tu a tai bangin, a kuama po amate ii lampi tek ah a pai uh hi. 7Vakaangte ngangawn in heak kik tu hun he uh hi; vakhute, pialpiate le vaphitte in mun dangah tai tu hun he uh hi,. Ahihang ka mite awng, no kong ukna thukhamte na he bua uh hi. 8Note in ko ka ciim uh a, na thukhamte ka he uh hi, bangbangin ci thei tu nu ziam? En vun, thumaan ngawl laithiamte in thukhamte kheal uh hi. 9Na mipilte uh mai zumin kikoi hi; amate lungmangin a ci a law he ngawl uh hi. Amate in ka kammalte nial uh hi; tu in amate in bang pilna nei uh ziam? 10Tua ahikom a lote lo nei thak te ka pia tu a, a zite pasal dang ka pia tu hi. A lian a no a vekpi in thumaan ngawlin sum vawt sawm uh hi. Kamsangte le thiampite ngangawn zongh in mihonte theam uh hi. * 11Ka mite ii liammate a huntham kok bang bek amate in sua uh hi. Pha siat ngawl napi in ‘Pha siat hi!’ amate in ci uh hi. * 12Ka mite awng, hi a kiihuai nate na vawt uh manin na mai uh a zum ziam? Hi ngawl hi, na mai uh zum vet ngawl hi; maizum natu zia zongh na he bua uh hi! Tua ahikom midangte pu bangma in na puk tu uh hi; daan kong piak ciang, tua in na bona uh hi tu hi. Keima TOPA in ka ci zo hi.\n13“Anlapa in a lo an a kaikhop bangma in, keima in ka mite ka kaikhawm nuam hi; ahihang amate sia a nga nga ngawl sapit ngui khat bang le, a nga nga ngawl theikung khat bang ahi hi; a teete ngangawn vul zo hi. Tua ahikom, hi ngam a la tu in minam dangte thu ka pia zo hi.”\n14Pathian ii mihingte in dongh uh hi, “Banghangin to lalai hi ziam? Hong pai tavun, a muanhuai khuapi ah ih tai tu a tua munah ih thi tu hi. Ih TOPA Pathian in ei sia a thi tu in hong see zo hi; ama in ih neak tu ngu hong pia zo hi, banghangziam cile eima in ama tungah ih khial zo hi . 15Kilemna le ciidamna ih lamen hi, ahihang bangma kimanna om ngawl a; launa hong theng zaw pumsai hi. 16Dan khuapi sungah ih ngalte hong theng zo uh hi; A siphute ii a naak thin uh ih za hi. A siphute a haam uh ciang ngam buppi liing hi. Ih ngam le ih ngamsung a, a om na theampo, ih khuapi le khua mite theampo susia tu in ih ngalte hong pai zo uh hi.”\n17TOPA in, “Kidawm vun! No sungah a ngu nei le a kizual thei ngawl ngulte kong tha tu a, amate in no hong tu tu uh hi,” ci hi.\nA Mite atu Jeremiah ii Khuangaina\n18Ka khuangaina kidam sak thei ngawl hi; ka thin na mama hi.\n19Ngai vun! Ngamsung mun theampo ah ka mite ii kaana aw ka za hi,\n“Zion khua ah TOPA om nawn ngawl ziam?\nZion ii kumpipa tua munah om nawn ngawl ziam?” ci in kap uh hi.\nAmate ii kumpipa ahi, TOPA in zo kik a,\n“Banghangin na milimte biakna le a manh nei ngawl\nna ngamdang pathiante na paaina uh taw in\nkei hong thin uuk sak nu ziam?” ci hi.\n20Mihingte in, “Khuakhal hun la bo zo in, an la kila siat zo a,\nahihang ei la hong kingum ngawl lai hi,” ci in kap uh hi.\n21Ka mite thuakna hangin ka thin na hi;\nthinkiam dikdek in ka kap hi.\n22Gilead ah zatui om ngawl ziam?\ntua munah zato thiamte om ngawl ziam?\nTua ahile banghangin, ka mite kidam sak ngawl thong ziam?


url: =Tuni ciang’n gamvai dinmun ~ Bob Tuangpi :: ZOMI DAILY\nposted on 22 August 2021 at 8:19 pm Lomkholna: BobTuangpi, Myanmar, News\nMyanmar/ Kawlgam vai bel tuni ciangciang alamet huai cih sangsik-in, lungzinhuai mahmah cih ding hi. Kumpi kineilo himai cih theih dinmun hi. Gammite’ bitna (human security), gam-uk kumpi khat in gammite’tungah tavuanlakna nasepte, gammite nisim nuntak suahtakna (Public services ahi Education, Healthcare, Banking, Social freedom) cihte akhawlcip cih ding hi.\nNUG leh SAC/ galkap te kumpi ding kituh/kidemdem, gamsung ah alangnih tuak aa ngongtat buluhna leh tualthatna (Terrorism and criminal cases) tawh kidim, mawhneilo mipi honkhat in mawk thuakthuak khasiathuai khuahun dinmun hi.\nUN leh leitung gam tuamtuam in lah NUG ahi a, SAC/ galkap ahizong kumpi dia muanglo, dinpih ngam tataklo hilai hi. Maikha Sep 13, 2021 kiim pawl UNO khawmpi/ general assembly ah tua vai khensatna om ding cih ciang hi a, azenzen aa NUG pen UN in panpih/ recognized mah taleh galkapte in tutna awntuanlo ding, atawpna ah galvai mah tawh kido ding cih teel ding lampi khat bek a om hin lungkham huai mahmah hi.\nMipi leh NUG in bel athu ala tawh azo lua hin MAH leh galkapte pen atutna pan vua Naypyidaw buluh in ih vakaih khiat keh thaumuuk suang aa,apaikhiat sawm ngiatlo himawk ban ah Russia leh China muang uh himawk in vaisah lai mahmah cih ding hi e.\nASEAN thukimnna nam (5) teng lah athu bek mah hin, ASEAN nung ah gamliante ahi China + Russia leh USA + European Union gamte in amau’ thu aluttheih nang ASEAN nung ah na kidemdem/ peipei ban vuah ASEAN in lah athukhunpi om mah bangin asuakta gamkhat ii innsung thu gamvai ah inntek gamte’ lungkimna omlopi ama’thuneihna khengval aa zattheih mawk om tuanlo hi.\nMipi atamzaw dinna bel USA akipan nitumna gamte in athu ala tawh hong panpih mahmah uh hinapi’n leitung gamthu ah atuahkhak uh thu tampite’ ziak leh tulai leitung gamthu kiheizia khuahun zui-in, galkap leh galvan bulphuhna (Military intervention) hong zattuak hetlo uhhi.\nBangbang ai zongh gamthu/ နိုင်ငံရေး ih cih bel zankhat thu a zongh kikhel/ kilaih ziau thei thu hi veve hi. Tua hin lametna leh upna (ခံယူချက်၊ယုံကြည်ချက်) tawh akipai ciat hiphot cih ding hi. Gam kikhel nading zankhat sunkhat thu zongh hithei a, akha a sawt thei, akum leh akum sawm aa sim zongh sawt thei cih dan hi.\nSuahtakna ngah kum (70) valkhit tuhun dong akhangkhanga Kawlmi gam makaite (Politicians) in vandawn aa aksi neelkai lading bangkeek-in a otot uh hang’n, Kawlgam pen leitung aa tualgal leh zawnna gilkialna tawh abuai den Syria, Lybia, Afghanistan, South Sudan cihte dinmun tawh kibang aa leitung in ong ciamteh ban ah ASEAN gam (10) nangawn ah atualniam pen dinmun pan pusuakkhiazo nailo hiphot hi. Na khempeuh Pasian’khut sung leh geelna ah om hi, cih sansiam kei leeng… Bob Tuangpi (020082021)\nPrevious: Judson Bible College taangko na ~ Pau Do Lian\nNext: Zogam Liimlang ~ Bob Tuangpi


url: =A luangkhia sisan koi ah kizang :: ZOMI DAILY\nA luangkhia sisan koi ah kizang\nposted on 8 November 2021 at 9:17 am Lomkholna: Article, Nantalsuan, Politics\nSisan in, ih pumpi sung ah nuntaakna an leh huihsiangtho (Oxygen) te ban ah, gimna hong guanthei huihniin (Carbon Dioxide) a pua nunna-tuiluang a hihi. Mihing khat a nuntaak theih nading in, lungtang, sin, kal leh tuap cihbang te tawh nasemkhawm uh a hihi. Sisan pen, annek tuidawnna zui-in, guhlaingek pan hong piangkhia ci-in ki thei hi.\nMihing pumpi sung ah sisan a luan laiteng pumpi lum aa, a ki nungta lai a hihi. Mihingkhat pumpi sung ah sisan galan1.2-1.5 bang a om hi. Pumpi sung ah, a kisam-zahsang sisan a tawmzawk leh nuntaakna lauhuaita hi. Cidam khat in, a kisam zah a hunhun in, piangsak thei himah leh, a damlo te-in, a hunlap in piangsak zolo thei a hih man un, a manlang theithei in a pualam pan, ki behlapkul thei hi. Lamkhat leuleu ah,pumpisung ah sisanval cihbang a omloh hang-in, a cidam khat in, midang sisan a kisamte hawmkhia thei hi. Hih thumanpha pen, a zangsiam te-aa ding’ a lamdang thupha kongpi tawhtang-khat a hihi. Tua sisan a hawmkhiazo te leh hawmkhiattheih na ding lampi a sialte nuntaakna a hung thupha-lianpi a semte ahi uh hi.\nSisan lo-in, mihing kinungta lo a hihmah bang in, sisan a kicih nakleh, nuntaakna zah in, vaikin thupi cihnopna a hihi. Tua ban-ah sisan kizopna a kicih naklehzong a ki nusiatheilo cih, gennopna a hi pha diak hi. Mihing khangcing khat in, “Singhawm suanghawm pan a piang ki omlo”, a kicih a zakhalo tawm ding a hihi. “Khulsung pan piang” cihbang kammal pen, “Pianna nulehpa, piilehpu theilo-neilo bang aa haisawm”ci-in, kilehgen hizaw ding in, ih deihbawl hi.\nSisan in nungtaakna a piangsak a hih man-in, vangnei mahmah hi. Tua hang in, sisan taakna a thupi sak ngeina neite ih hi uh hi. Sisan luang-kibua cihciang in, nuntakna pia cihna zong a hipah hi. Zongeina tuamtuam leh dawithoihna te ah, sisan kilimzat hi. Mihing nuntaakna ki-hutna ding ah, ganhingsi bek a zang minam ih hihna in, ganhing tawh ki tehtheihlo mihing nuntaakna a thupisak minam picing ih hi uh hi.\nIh taangthu ah, itna hang in, a ma nuntakna nangawn itsiitlo, a mahleh a mah kipiakhia cihbek a om hi. Tua bang luangkham ngam dong itna sang in, a lianzaw itna a omnawn kei hi. Itdan siam ding leh itna a diktak ding bek kisam thei zeel bek hi. Mihing ih hih mahbang in ki-it khial thei hi. Tua a hih man-in ka itte kua hi aa, bangci-bang-dan leh bangciang in ithuai ding a hiam? cih zong lungngaih zek kulthei hi.\nMakaai khat in zong, a-it a ta a nau, a nungzui te-in, a nuntaakna uh a piakngam-zahdong ding un a ittheih ding thu, hilhsiam leh makaihsiam ding, thupi thukin a hihi. Itluatna leh veiluatna in, mihing-mit tawsak thei mawk hi. Nuntaakna piakhia veve Nazi gaalkap leh a dang gaalkapte taangthu bangci ki ciapteh hiam?\nNautaang nungzuite sisan leh a nuntaakna uh, makaaite khut sung ah a om gige hi. Makaai bek hi-lo in, tua sisan a luankhiatna tawh a ki nahvawh, a panpih leh a hanthawn khatciat tung ah zong mawhpuak om peelmawh hi. “Tua sisan luanna in, a sia a pha kei tan ding hita hen”, ih ci ngam takpi hiam?\nMidangte a ding nuntaakna a piakhia-ngamte, Pasian Tapa lungtang neite a hi uh hi. A vom a kaang kitel sinsen itna tawh a hong ki piakhia, a ki bua-khia tua Tuuno sisan, a umte khempeuh, tawntung suahtaakna ngah in, Pasian gamluahte a hita uh hi. Pa deihna a zui, Tuuno sisan mawk buak lo hi. Nantal’suan (Zomi, Zogam leh midangte aa ding sisan piate zahtaakna tawh)\nPrevious: Chin State leh Sagaing Taing gamgii thu ~ Pu Pau Za Mung\nNext: UNHCR pan REG leh kipawlna makaite Online Meeting nuamtak ki neithei\nVabang in hong len san\nUNHCR zumpi pan Malaysia Refugee tetung zaksakna (08 Feb 2017)


url: =ZAM Thupuak :: 22 November 2015 :: ZOMI DAILY\nposted on 21 November 2015 at 8:00 pm Lomkholna: News, Newsletter, Refugee, ZAM, Zomi\nNovember 19 ni-in UNHCR-CDU vaihawm siamna tawh kipawlna makaiteng UN New Conference Hall ah kimuh khopna ki nei hi. Hih kimuh khopna sungah Malaysia Anti-Corruption Commission (MACC) in amau hihna leh a nasepnate uh hong gen khia uh hi.\nKilawmlopi a neeksimna azang theite na theih a om leh hih phone numbat tawh kumpi thuneite tungah kizasak thei hi. MACCHotline1 800 88 6000. Nang ngiat in pai a na gennop leh hih Address ah gen thei hi teh.\nBlock D6, Complex D\nNeeksimna (Corruption) in ahuam pen anuai a teng hi: (a diakdiak in kimat kihen lamah)\n1. Nasep khopna thupite ah golhguuk a ngente leh a sangte.Section 16 (a) and 17(a) ,Act 2009.\n2. Nasep khopna thupite ah sumgolh a kamciamte leh a piate,Section 16(b) and 17 (b), MACC2009.\n3. Nasep khopna zumpi a minsia sakte or a bawlsiate.Section 23,2009.\n4. Hamphatna khat peuh ngah theihna ding a lampi maanlo a zuite.Section 18.MACC2009.\nAtung a ih gen teng tawh kituak a gamta te kum 20 sung thong sungah kikem dinga, tua banah sum RM10,000 ahikei leh sumgolh alaak zah uh sangin a zah nga aa tamzaw kigaam ding hi.\nHibang mite kumpi tungah puak nop na neih leh anuai a teng zong na gen theih ding kisam pah hi:\n(1)Tua a genpa in bang sem khial cih kicing takin na theih kul,\n(2) Thu pianni, a hun leh amun,\n(3) Bang hangin sumgolh kipia/kisang,\n(4) Nang bek ahi lo hong theih pih dang a om leh tua te zong kisam hi,\n(6) A sepkhialh tawh kisai lai thupi te leh muh theih vante.\nSumgolh sang theite leh kilawmlopi a neeksimna a zang theite gen nopna neih leh laulo takin gen in. Bang hang hiam cih leh2009, Section 65 in na min leh na hihna pulaak lo ding a, na innkuanpihte, na tanau kinaipihte leh na kithuahpih na lawm it te hong hung hong kemcing den ding hi.\nNeeksimna (Corruption) beisak ni!\nUN Vai Update Tuamtuam\nGam thumna a lengkuan dingte na lenma na phone nambat ki laihna khat a om khak leh RST, RSC leh IOM mun thum ah zasak hamtang in. Ahih theih leh vanleng tung na tuan dong na phone laih kei le teh hoih pen hi.\nNa len ding ni leh nai thei khin a, thu tuamtuam hangin nang lam pan lem theih lohna ding hamsatna na neih a ahih leh RSC zum ah siangtak in gen in. Ahi zongin na sisitna aung letmat a bei dek ahih leh bang mah ani leh a hun na khek loh ding thupi pen hi.\nNa innkuanpihte/nalawm nagual khat peuhpeuh thei saklo pi in na phone nambat RST/RSC pia kei in. Tua mah bangin mi dang a thu le la amau theih loh in dot sak kei in\nRST phi khit zawh kum khat khit ciang na file RSC tung maw tunglo dawp pan in. Na dawp ciangin RST leh RSC a nih in dawpkhawm pah in.\nRSC a tungsa file te pen a tangthu tawh ki zui-in amanlang pen kha 3-4 sung ki sam thei hi.\nRSC pen email, lai, phone tungtawn in ki dawp thei hi. Na dawpzawh kal nih sung in a thu hong zasak kik ding hi.\nThu hong kidot ciangin na telloh, na theihloh a om leh na tel, na theih dong dong kik in. Bang mah tello pi in letmat thuh kei in. Na kam hong letsak ding a om kei leh hong sam kik ding hi. Kamlet te gen na tel kei leh zong dong kik in. Kamlet na laihnop le zong ngen in. Kamlette ten phone tawh hongho ciangin na tel kei a leh na tel dong hoih tak dong pah in. Kawlpau na theih kei a leh zong Zopau tawh hong ngen nading in huhna ngen in.\n17 August 2010 ma UN minsanna ngah awkna, nawngkaina bang mah aneilo te 31 December 2015 ma in USA na ut leh zasak hamtang ing.\nInnkuan lutpih ngak a omte UN panin innkuan lutpih dingte file enen ta ahih manin na phone hong lut leh let pah thei dingin ki gingkhol in.\nNa zumvai na dawpnop a leh zingsang nai 7:30am pan 11am ciang kidawp thei hi.\nRSC pan October kha sung contact ki ngahzolo teng\nAnuai a Contact ngahlo nambat sungah na nambat a kihel khak a leh ZAM zumpi ah hong pai in. Contact ngah kik theihna dingin hong ki huh ding hi. Adiakin avom tawh ki gelhte Zomi sung pan hi.\n354-08C02512 791-09C10724 354-09C06635 512-05C00123 354-14C00894 354-14C01173\n354-08C03111 512-03C00878 791-10C05140\n791-09C18294 791-10C02788 354-10C04848\n354-09C07339 354-10C02323 791-10C08628\n354-08C02441 354-09C00965 354-10C07123 791-10C02562 791-10C08019 354-06C00594\nAppointment omlopi in UN na pai ding leh!\nUN ah nau apding, Card tettantu ding, OPI report ding, vai khat peuhpeuh ah appointment neikhollo a pai ding na hih leh loltheihtawp in lolsawm in. Nalol kei leh a ciangtan zah a cin leh hong lutsak nawnlo ding uh hi.\nNovember 8 ni Kawlgambup kiteelna ah ih minam party neih sun ZCD in gualzawhna leh kum khat sung kalsuanna te ah hong kithuahpih hong makaih Pasian tungah “Lungdamkohna leh Thungetkhopna” Malaysia a om Zomi khempeuh in November 28 ni ZAM hall ah nasiak takin ki nei ding ahih manin Pawlpi Upa, Pastor, Khua makai te leh Zomi akua mahpeuh nong kihelna dingun zahtakna lianpi tawh kongzawn uh hi. Sun 11 in an nekna tawh kipan ding hi.\nAni : 28 November 2015 (Saturday)\nA hun : 12pm-03pm\nRSC Interview paizia (azom)\nAtung aa ih gen, officer in ih thugen teng a tawpna ah hong simkik tak ciang, ama ciapteh dandan, mang pau, mang kammal tawh a ciapteh bangbangin hong genkik ahi hi. Hih mun ah kamlet nasem khat aa ding, tua mang kammalte bang linlian aa ei kammal tawh hong genkik ding hun kici thei phadeuh hi. Cihnopna ah, a kinai thei penin kamlet cihsang’ officer nu in ama ciapteh bangbang zui-aa hong simkik pen, kamlet sia/nu-in eitung kam hong letsak kik ding hun hi phadeuh tawh kibang hi. A cihnopna tawmkhat kipelh kha zenzen in, enlah puahsak kikna neikha nawnlo, tuabang mahin kikhum toto hen la DHS tun’ teh, ih cihnop dan khat athu kibang gige hi napi-in tawmcik khat kipelhna nei zenzen bang hileh hong ummawh khial pah thei uh himawk hi.\nTua ahih manin kamlet nasem khat aa ding, applicant (gambel mite) genteng officer tung kam a letsak thukhat, officer in a record (ciapteh) teng gambel mite tung kam a letsak kikna pen a haksa leh thupi mahmah ding hi. Banghang hiam cih leh, tua aki ciamteh bangbangin ih zum maban leh USA kumpi ii hong ciaptehna khempeuh ah kikhum toto ding hita hi.\nHih zumpite-ah interview lut cih khawng pen, gam thupi pan gambel mite panpihna nasep hong sem officer te tungah minam min taktak pulak theihna hun manpha a ngah hi gige hang. RSC interview lutding ih tumphei cilin ahih leh, “Bang kampau (dialect) zang?” cih dotna omkhin hi. Officer mai ih tun’ teh bel, bang ethnic/race cih dotna dan khat om aa, ‘Zomi’ ci-in ki pulak theihna hamphatna khat kingah na hi gige hi. Zomi ihih manin ‘Z’ ‘O’ ‘M’ ‘I’ mah hipah aa, tuabang iki pulak theihna pen ih angtan’ mahmah ding thu hizaw gige hi. Zopzop lai ding…\nRSC phidingte deihsakna tawh Zomi i RSC interview na pan hopsawnna bek hi.\nLia Cin Khawl Nuam (Kum 24) ZAM-18294, Saipimual khua mi Kawlpi a teng Pa Aung Khin leh Nu Dim Khan Ciin (Buansing) te tanu Cin Khawl Nuam in November 13, 2015 ni- in a leitung nuntakna hong beisan in 18/11/2015 ni-in hun nunung bawlna ZAM Hall ah hun bawlna lungkim huaitak in neihkhit ciangin Sungai Buloh hanmualah ZAM-ZSM makaihna tawh vuina ki nei hi. Sanggamnu’ nusiat nu le pa, sanggamte khempeuh tawh kibangin ZAM zumpi pan dahpihna i puak hi.\nZomi Cup 2016 ading Team min ki piapiata\nZomi Nam Ni pahtawina kumsim i neihden Zomi Cup kimawl hun ding hong tungto ding hi leuleu ta hi. 2010 in Team (8), 2011 in Khua (19), 2012 in Khua (26), 2013 in Khua (40) Team (41), 2014 Khua (43), 2015 in Khua (32) in Zomi khangno sungah ki lawmtatna picing takin i neikhinzo hi.\nZomi Cup 2016 a (7) veina ading Khua min tawh a kihel nuam te sazian kila ta ahih manin ZAM zumpi ah min sazian nong piak nading un kong zasak uh hi. Maikum Sen Kumthak pen February 8, 9 ni tawh kituak hi. Sazian pen December 20 nitak nai 5pm ciang kisang ding hi.\nKizopna ding : Sia Tuangpu 016 254 4093\nASEAN Khawmpi sung kidop huai\nA (27) veina ASEAN Khawmpi 18–22 November 2015 sung Malaysia hong tun ding vai tawh kisai in Malaysia Kumpi te ki limgin mahmah uh ahih manin vaksuk vaktohna ah ki dawm mahmah ciat ni. Gamtuamtuam pan leh Kawlgam panin kumpite hong pai ding uh a, USA panin Barack Obama zong hih ASEAN Khawmpi ah Kawl kumpi U Thein Sein tawh kimu kawm dingin hong pai ding ahih manin Malaysia Kumpi in Security lim lak mahmah in lampi pawlkhat zong ki khak uh hi. Zomi akua mahpeuh hih hun sung vakloh ding deihsakna lianpi tawh kong thei sak uh hi.\n⦁ Hau Suan Khai (President) : 012 367 4665\n⦁ Sia Kam Lian Mung (Vice-President) : 016 995 6231\n⦁ Khoi Tuang (General Secretary) : 010 286 6189\n⦁ Sia Joseph Tuangpu (EC) : 016 254 4093\n⦁ Sia Thaa Mung (Treasurer) : 016 646 5375\n⦁ Sianu Ngaih Hau (EC) : 010 823 0571\n⦁ Sia Francis Lamthang (Assist. Sect.) : 014 225 9458\n⦁ Sianu Cii Cing (Accountant) : 0111 2828 482\nTanzung (Embassy & Media vai)\nLaibu la ten sum na ap un\n“Zogam, Zomi tangthu” laibu a la khempeuh in hehpihna tawh a manlang thei penin laibu man sum a kingah zahzah ZAM zumpi ah na ap un. (Rev. Go Za Suum)\nKumcin Lengtong Pauno khui bonus\n“A tamzan lungtang” leh “Zing Dai Bang Nawk Khawm Ni” khui 2 teh RM10 in ZAM zumpi ah kingah hi. Copy tamlo ahih manin alei masasa kipia ding hi.\n⦁ KL sung Japan Sushi sai a sem ding mi citak 5 kideih. Nasep hun nai 8 sung OT om. Khasum RM1200, Kal khat ni khat off.\nLungdamtak in hong kisang ding\nZAM nasepnate tha napiaknop leh lungdamtak in hong kisang ding hi.\nPrevious: Christmas Ciang Inn Ka Ngai – 1 ~ Hau Za Cin\nNext: UN Vai Update Tuamtuam (21 Nov 2015)\nA Sung Nu (a Zi nu) leh Hauhna Thusim


url: =Khaici Tuh Hun ~ Tg. Kham (ZAM 2011) :: ZOMI DAILY\nposted on 17 July 2014 at 12:55 am Lomkholna: Article, Politics, TgKham\nA masa-in laisim mimal kimin hih ih simma-in, kei aa ding bek hilo ka hopsawn ding leh ka mipih tul tampite dinmun ka etphatna ding hi, cih lungsim nei masa-in, mipihte a panpih vive ihih kimna ding kigingsa-in ih simtek ding ong cial nuam masa ingh.\nSepkei leh nekding omlo\nTulaitak gamthumna a tungsa Zomi te dinmun leh Malaysia aa gambel aa om Zomi te ih nuntakzia en le’ng, ih theihtek mah bangin ih nektawm ding zon’ zia, innkuan nuntakna ding hanciam ziate ih naupangte-in hong telpih loh hang thu ngaihsun thei khin gual Zomi khempeuh in telmuh mahmah hihang.\nMalaysia aa gamthumna lamen aa omlai Zomi sung pan a tamzaw (vekpi phial) pen, ih patauhna tuamtuam leh ih lunggimnate zong ahilo nektawm, dawntawmna ding sum leh pai zongin ih mun tekpan, baihkei mawk ei, nuntak haksa mah ei, aci vive kihi gige hi.\nMite khutnuai aa nasep zia leh a nasep mahmah pen baih hetlo himah taleh, ‘sepkei leh nekding omlo’ cihdan khat himawk ahih manin kisem tantan hi.\nMalaysia ah nektawm ding koici zon’ ihiam\nNipi kaal khatbup off/leave ngahlo-in sep akul nasep nei tampi, ahih kei leh kum khatbup off day ngahlo phialin sep akulna mun aa semkha tampi, ahih kei leh innkuanpihte tawh hunnuam zat hun ding a ngah manlo liang aa sep akulna mun aa semkha tampi, ahih kei leh a omngei lua ahi bangkua sungah dahna-kahna thu a tun’ hang a nasep khawl ngahlo aa sep akulna mun aa semkha tampi, ahih kei leh gamthumna lunggulh takin ngak ahih hang a thupi phone letding hun angahlo liang aa sep akulna mun aa semkha tampi, ahih kei leh mipihte tawh kimuh man ding peuhmah a ngah manlo aa sep a kulna mun aa semkha tampi, a nasep sumthalawhna lian simloh vaidang peuhmah a vaan manlo aa sep akulna mun aa semkha tampi, ahih kei leh mipihte sungah bang thupiang aa, bang kigen cih ngaihsun man ngiatlo aa sep akulna mun aa semkha tampi, ahih kei leh Zomi Nam Ni, Khuado Pawi cihte phawk manlo liang aa sep akulna mun aa semkha tampi, ahih kei leh kikhopna biakinn tung man ngiatlo aa sep akulna mun aa semkha tampi cih bangin kum khat khit kum khat ih hun bei tawntung hi.\nZomi sungah, ama ut hunhun, a deih hunhun in a nasepna pan tawlnga thei, off/leave a lathei ziauziau pen tawmcik bekmah omlel ding hihang. A om leh zong, tua a sepna munah a thatang kha tampi sung beikhin cihna hi.\nThamanh ngahlo ki-om tawntung\nHihbang tengtawh nektawm ding hanciam takin kizong ciangbek hilo lai-in, tulam semsem teh a nasepna pute-in khasum pialo, thamanh pialo, hawlkhia, simmawh, nen’niamna tuakin ZAM ah khasum ngahkik theihna ding huhna hong ngen ki om zelzel dinmun ahi hi.\nBanghang hibang omthei hiam cih leh, nasepna pia pute-in gambelte ii dinmun tel semsem uh aa, nasep apiak uh ciang laikung laidal tawh ki thukimna tawh, thukhun tawh nasep kipia cih hilo mawk ahih manin eitung aa hong bawlnop bangbang uh pen amau thuthu himai hi.\nGamthumna tun’ ciang ee?\nGamthumna ih tun’ ciang hih ih nasep, nektawm zon’ teng tawh kipelhin tu hithiat aa nek leh dawn tawh lung himawh nawnlo ding ihiam? Hi hetlo lua kisa-in, a tungsa ih meltheih tanau khatpeuh dong le’ng tampi hong genthei ding hi. Ih bil tawh zong ih zaza khin ding hi. Nuntak zia nop mahmahta a cizo tawm hi. Nop zawdeuh cihbek omthei aa, Malaysia aa nuntak sang’ haksa zawtham a cizong Zomi ki tam mahmah hi. A deuhdeuhin Malaysia pan aa gamthumna tungsate-in hong gelh lai le uh ih lunghimawh kholh thu tampi mah hong kigual zihziah ding hi.\nPilna siamna masuan zo ding ih om hiam?\nMalaysia ah nasep ih ngahtheihna dingin nasepna pu leh pite-in hong kalh/dot theih pen, degree (buaih) ngahkhin maw cihte, mangkam siam maw cihte, na laisinna sang koi pan cihte, na professional bang cihte hi masa hetlo hi. Kum tamsim sin ngiatngiat in ih ngah pilna siamna taktak tawh nasep zong pen tawmcik petmah bek omding hihang; Tawm mahmah ding hi. Zomi Tedim kam pau sitset tul sawm val bang ih omna-ah, tuadan tawh nasep anei ih ki simthei phial tam cihnop huai hi.\nNasep bangci ngah\nMalay pau, mangpau theita kei le cin va kisin limlim ding, sep kipat teh sin kipan hiding cihtawh nasep kilut theihna a tampen kici thei lai hi. Na kuhkal cihtak nak leh lem toto lel ding hi, cihdan nasep namte ki cithei hi.\nZomi tampi pen, sum leh pai kisapna tawh kizui-in meltheihte khatpeuh ii panpihna tawh a mun ava tun’ teh a sepding a theipan khawng ih omna Malaysia gam ahi hi. Ih teel zawk ding dang mupaklo ki himai hi.\nNang sepding (ta-vuan/mawhpuak) hiteng, hiteng cihzong om khollo-in pu leh pite hong sawl bangbang phunlo, niallo-in na sepzawh nak leh nasep lutthei ci-in, ei sep ngei leh ih kivaknasa tawh kisai vetlo nasepna phual aa a sem zong tul tampi omding hihang.\nIh ki phatsak pih liang khak leh….\nIh gensa teng banah, nasep ih ngahzia pen enpha taktak le’ng leitung khan’toh zia tawh teh na’ngin ih dinmun niam mahmah lai cih muthei tek ni.\nTawmkhat a enhuai zawdeuh nasep neite dinmun en ni; Pau a theizaw deuhte kideih hi, acih nasepna munte-ah zong pau thei cihpen kum tampi a semkhinte aa dingin ahih leh siamta uh hi. Siamta cihna sungah, Malay pau pen Zomi te ki siambaih kici tekin mangpau ahih leh ki siambaih kici ngamlo hi. “Thei ngei ke’ng!” hilai hi.\nMalaysia aa ih mangpau zatdante gamthumna-ah, nasep thupi mun leh mi namdangte thusim zawhding munte taktakah aki zangthei tammaw? Ana tel uh tam?\nNasep zia zong nop, pute zong thunuam lel, nasep hun zong Malaysia aa ding a nuampawl, ahih kei leh ih seppihte tawh nasep zia nuamlel ci-in nisim hong buaisak ih nasepna-ah, ih vaihawmnate-ah ih zat ziahziah Malay pau pen gamthumnate-ah ih zatna ding a tamlai tam? Tua tawh nasep zon’na a lemtuam tammaw?\nHih mi’ gam, mi’ lei-ah, innkuan sung vai khatpeuh, veng leh pam vai, khuapih tuipihte vai, pawlpi sung vai, minam sung ki panpihna vaite-ah, iki seppih, vaihawm pih theihna hang pen ih Malay pau tawmtawm leh ih mangpau helkhop theih gawpgawpna hang na hizaw gige thei lai hi. Tuate gamthumna-ah ih zangthei lai tammaw?\nEi leh ei kidotna khat\nA ban ih zopma-in, ei leh ei kidotna khat neihding ong hanthawn nuam hi ingh. “Tulaitak aa ih sep leh ih buaipih nuntak zon’na nasep bang lian asem dingin ih naute, ih tate, ih tute ih deihsak hia le?”\nBang ngimna tawh hih thute gen ihiam\nHunkhat ciang Zomi a tawisangzo ding dinmun atung tampi ih omzawhna ding a mainawt huaiziate, a kipat huai ziate a lungngai khawm nuam ihi hi.\nIh nau, ih ta, ih tute hun ciang aa ding bangci sepsak kholthei ding ihiam kikupnopna ki cithei hi.\nLampi dang omthei nailo\nTulaitak in a tamzaw in ih nasep sum zon’ zia pen ih lungtup dan hilo zaw hamtang kha ding hi.\nLungsim hongkhia-in ei mimal dinmun leh ei leh ei bek ki enlo-in, adeuhdeuhin Malaysia aa Zomi icih ih minam ii nasep nektawm zon’ ziate khatvei en pha ni; Nipi kaal khatbup off/leave ngahlo-in sep akul nasep nei tampi, ahih kei leh kum khatbup off day ngahlo phialin sep akulna mun aa semkha tampi, ahih kei leh innkuanpihte tawh hunnuam zat hun ding a ngah manlo liang aa sep akulna mun aa semkha tampi, ahih kei leh a omngei lua ahi bangkua sungah dahna-kahna thu a tun’ hang a nasep khawl ngahlo aa sep akulna mun aa semkha tampi, ahih kei leh gamthumna lunggulh takin ngak ahih hang a thupi phone letding hun angahlo liang aa sep akulna mun aa semkha tampi, ahih kei leh mipihte tawh kimuh man ding peuhmah a ngah manlo aa sep a kulna mun aa semkha tampi, a nasep sumthalawhna lian simloh vaidang peuhmah a vaan manlo aa sep akulna mun aa semkha tampi, ahih kei leh mipihte sungah bang thupiang aa, bang kigen cih ngaihsun man ngiatlo aa sep akulna mun aa semkha tampi, ahih kei leh Zomi Nam Ni, Khuado Pawi cihte phawk manlo liang aa sep akulna mun aa semkha tampi, ahih kei leh kikhopna biakinn tung man ngiatlo aa sep akulna mun aa semkha tampi cih bangin kum khat khit kum khat ih hun bei tawntung hi.\nCih bangin a tomin kikhen theiding aa, a haksazaw dinmun zong tampi omthei hi. Ih ut aa, utkei zongin a tamzaw in nisim ih buaipih tawntung thute himawk hi.\nEi leh ei sung bek ki tehkaak khakna\nZomi sung pan kiim leh pam aa minam dangte dinmun khat zong ih muhzel kul tektek aa, mi’ gam khawng a tung ihih semsem tawh kizui-in mite nuntak zia, mite khan’toh zia, mite’ lungsim puakzia, mite ei bang mahin nektawm zong hiam cihkhawng zong ih muh semsem kul hi; Gamthumna tun’ ciang nak muh mahmah kullai ding hi. Mu bek hilo-in, khan’tawn zong hong himai thei ih nuntakna ding gamte-ah ih etteh theihding nuntak ziate ih etteh zawh ding kisamta hi.\nZomi te ih pian’na muallak guamlak pan hilel aa, hiciang ih tun’ zong thupi lua hang kicih khak ding ngaihsut phat huai hi. Ei sung a tamzaw hici ciang dinmun mah hi, ci-in ei leh ei sung bek ki etteh, etkaak kha kei ni!\nMailam dinmun ding ki puahkhol theilai\nTulaitak ih dinmun sangin a sawtlo-in ih tuahkhak ding dinmunte ki puahkhol theilua hi. Kei, nang, khuapihte, innkuanpihte, naute, tate, mipih akuama peuh sumzon’ sumlawh haksa takin nektawm zong ding a deihsak omlo hihang. Amau aa ding koici kigin’ sak thei ihiam? Zomi mimal khat a daupai leh Zomi bup phattuamna khat mah ki cithei hi. Zomi innkuan khat a daupai leh Zomi bup phattuamna mah hi; Hihte pen, mipihte aa ding panpih zo nai takei leh a omomna pan minam tawisang hipah hi.\nIh mangngilh dekdekta pilna\nTulaitak dinmun sangin a sawtlo tuzawh kum (5-10) aa hong tungpah ding gamthumna aa ih dinmnun ih puahkholh nop leh, ih pilna sin tawh nasem zo ih tam mahmah kulding hi.\nKei leh nangin ihih leh, pilna sin a patna pan kipan kik ding cih zong a haksatna pawlkhat a om hang, a sinthei gual ih nau, ih tate tul tampi ki pantah thei lua hi. Ziakai nailo hi.\nMalaysia gamsung deuhdeuh ah Zomi khangno 7,000 val bang omding hihang. Tuamah bangin, basic education (sang pilna a bulpi teng) a sin gual ding, lamkhat pan kum (18) nuai naupang pen 2,000 val bang omding in ki ummawh hi.\nKha bangzah taam ding ih theihkholhlohna hih Malaysia gamah hih ih naupangte ii dinmun ih muhpih kei aa, ih mangngilh khak aa, ih ki theihmawh bawl leh tuzawh kum bangzah hiam a sawt hetlo khat ciang Zomi sung pen, tulaitak dinmun mah tawh ih nuntak khuasak zia kibang lai veve ding hi. Zong kiamzaw maithei hi!\nHih naupangte bek hilo-in ei a upakhinte mahmah zong, ih sintheih ding, gentehna mangkam cihte khawng ciang beek hahkat aa, lampi zong aa ih kan, ih sinsin kei leh gamthumna ih tun’ ciang zong atunglam aa ih gen nuntak zon’ zia mah tawh ni tumtum lai ding hihang.\nIh makaih, ih minvawh bangin hong nungta ding uh hi\nNaupang khat pilna manphatna ih lah zelzel kei leh, amau ukzawk ding thu pen tuhun teh kim leh pam ah tam mahmahta ahih manin tuate-in a lungsim uh kaii zaw tawntung hi.\nTuhun teh, ih ngeina khat bang danin a kum tawm hong cing pian leh, ‘Tangvalte/Nungakte’ cih min vawh pah kha zel ihih manin a tangvalta akisa pah, nungakta akisa pah ki tam mahmahta hi; Asan’ zia ki siamnailo sungah zathuai khollo hi.\nGam khangto, minam khangtote-in kum (18) nuaite bang pen naupang bangmahin gamtat hoih pattah ding khempeuh pantah uh aa, eimi sungah, tua gualte nu leh pa’ ukna, a kem khatpeuh ii ukna nuai pan suakta nuam aa kitom keii pen, amau utbang aa ih khah khak loh ding etcik kul tawntung hi. Tuabek hilo-in, kum (18) hong naihteh, ka nau tangvalta, nungakta, ka ta tangvalta, nungakta ci aa ih ciapteh khak leh tuabang lian mahin hong nungta pah ding uh hi.\nIh kiim leh pam, ih muhna ih zakna-in ih nuntak zia hong hei zo mahmah thei aa, a khangto gam bang ih tun’ teh, naupangte aa ding a khan’toh baih theihna ding uh muhna zakna tampi a ommah bangin, a susia thei ding zong tuazah mah om tawntung hi. Ih makaih bangbangin nuntak pih uh cihmah bangin, thu hilh tangtang zawhding kisam ngiat hi. Banghang hiam cih leh, naupang lai thu ngaihsut theih ih kipat teh, ih lungsim hong kaikai, hong samsam, hong dawndawn thute pen a tamzaw khan’tohna hong pialo vive hizaw aa, ih kin hetloh leh ih zuihnop kholloh teng a thupite vive hizaw hi.\nLampi dang omthei gige kimlai, nasem sum thalawh zo ding hita ci-in, na semsak aa, sumtang mah ih zon’ sak tangtang leh a kumcin’ ciang zong tua bekmah hong theipah ding aa, sum bekmah ngaihsutin hong neiden ding hi. Sum thupilo hilo-in a thalawh zia ding makaih, lamlah kul hi.\nKoicidan nuntak zia deihsak ihiam\nNuntakna ding sum zon’ zia pen, ei pattah bangbangin amau hun ciang ih naute, ih tate-in hong zui takpi ding uh hi; (Khatvei ih etphat dingin, naute, tate icih ciang eima innkuan bangkua sung lian bek enlo-in, Zomi sung aa ih nauzawte, ih tate, ih tagualte ih mitsuan zawh ding hanciam ni.)\nSum mah thupi-in tha lawh tangtang un, icih leh tuabang mahin hong zuiding hi. Adang nuntak zia hong mulo ding hi.\nSum zon’na-ah thatang mah kisam hi, icih leh thatang zat tangtang sum thalawhnate bekmah hong theiding hi. A tawldam zaw, ahih kei leh khuak zat nasepte hong theilo ding hi.\nSum thalawh pen, ih nasepna pute/pite ii thu man’ ding aa, cihtak mahmah ding hi, cih tawh ih thuhilh leh thu mang ding, sem tantan ding cihbek hong theiding hi. Amah pen tua a thu mang, a citak nasemte a ukpa, ahih kei leh nasep a guan’ pa/nu a hihtheihna ki ngaihsun khalo ding hi.\nKei zong khua-ulsa thuakin gimin tawlin sum thalawh tangtang ingh, cici-in tua lampi bekmah ih sialsak khak leh hong zui takpi mah ding hi; Bang tanvei semzo ding a hiam?\nKa nasepna-ah, mang pau siam kisam se kei cih tawh ih makaih khak leh tuabang lian mahin nuntak a kizong tek sa mah ding hi; Hun omlai buang aa, sinsak lo ding ihiam?\nKei zong nisim mahin kuan tangtang ingh, tawlngak hun zong omkei mai ei, ci-in tua lampi bekmah ih muhsak leh ei nung hong zui bilbel mah ding hi; Cikteh a cimtak di’am?\nTulaitak Zomi tampi nasep a lem peuhpeuh tawh nuntak zong hihang ci-in, a hoihzaw lampi ih lahtheih kei leh ih naute, ih tate-in zong pilna siamna tawh nasep zon’ zia, nasep thupi taktakte ngahzia hong mulo ding uh aa, sang leh pilna sinna phualte-ah a hun uh a beiloh hang awlmawh lo lel ding uh hi.\nKoicidan nuntak zia deihsak ihiam (a zom)\nNuntakna ding sum leh pai zon’ zia pen, ih naute, ih tate-in, tulaitak mah aa ei pattah bangbangin amau hun ciang hong zui takpi mah ding uh hi.\nNaute, tate icih ciang eima innkuan bangkua sung lian bek enlo-in, Zomi sung aa ih nauzawte, ih tate, ih tagualte ih mitsuan zawh ding hanciam ni; A sawtlo hun khatteh Zomi te dinmun alak dingte vive ahi uh hi.\nKoici bangin hong lakding uh hiam? Gamthumna gam khat peuhpeuhah, Zomi khangnote ii kihelna zawkdeuhna vai khat peuhpeuh tungtawnin mite ii hong ciaptehna zia ki zakik ding aa, mite-in apha aa hong mu hiam, asia aa hong mu hiam khat zawzaw hipah ding hi. Apha lam tamzaw maw, asia lam tamzaw ding cihpen tulaitak aa athu ngaihsun thei gual peuhmahin koici bangin lampi sialsak khol ihiam cih tung ki nga mahmah hi.\nHamphatna lampi kihong tuamtuam tawh gamthumna tung ngeingai-in, nasep hoih amu tawh, innhoih aneizo tawh, van gil a neizo tawh tampi mah ih omding kawmkal pan, a gamtat sia, khamtheih guihtheih zang, ahih kei leh thusia bawl khatpeuh hangin minam bup hong ki theihlawh pah ding hi. Hong ki ciaptehna pen apha za khat bang a om hang, asia khat a bawl kha pa/nu hangin asia lamin ki limgen zaw tawntung ih ten’na leitung hi.\nIh ki-uk, ih ki taiitaii zong a genhak simsim Zomi naupang tampi om in, ciangduai leh bil nuai khawng tawh ana ki-uklohna gamte tung le’ng bangci pattah zawh ding ihiam? Tuhun lian mahin na thuzawh kul pah aa, hong zahtak na ding mun ah hong zahtak theiding leh a kisap leh hong kihtak na ding munah hong kihtak dingin ngaihsun sun liang mah aa makaih kisam hi. Tulai naupangte tei uh aa, deihsak nak leh etcik kisam hi.\nInnkuan sung pan ama thalawh lohin apiang nawn vetlo Zomi naupang sum thalawhte ih gen naikei ding aa, vaihawm zia adang omthei lai na pi-in innsung sumzat tawm a phattuamna ding khawng tawh Zomi naupang mi’ khutnuai aa semding a kisawl, ahih kei leh a kiphal kitam semsem hi. Tua dinmun pan, kha khatin angah zah hong sim ding aa, kim leh pam ah naupang lungsim a kaii muhtheih atam mahmah bangin, phone hoih nono hong mu ding uh hi. Internet sai hong theiding uh hi. Puansilh nikten hong lung himawh ding uh hi. Tua adeih sim giugiau vante hong leizawh teh amah leh amah hong kimuang simtham ding aa, a kimuthei vante bek hong lunglut semsem ding uh hi; A kimutheilo, a kigutheilo, hawmkhiat hang a beitheilo Pilna zon’ ding hong phawk nawnlo tektek ding hi. Mihing hamphatna aki piakhia ziahziah gamthumna khawng ciang tua hamphatnate tawh behlap in, Pilna sin takei le’ng, ahih kei leh Sang kah takei le’ng sum thalawhna lem lel, neih leh lam kinei zo mahmah lel cih lungsim hong puata ding uh hi. Anung theih teh ziakai khin ding hi!\nZomi unau, innkuan khempeuh in ih theihding a thupi khatah, hih Malaysia ah tawlkhat sung a ompak hilel hang ee, gamthumna panin ih naute, tate maban ding limtakin geel pha ni icih khak hetlo ding thupi hi. Tuabek hilo-in, gamthumna tun’ ciang atangtang khat hong omsam in teh cih ngaihsutna zong neihkhak loh ding thupi hi. A lungsim puakzia ding uh, a thumuh ziading uh, asia le apha khentel theihzia, akum uh hong cin’ ciang amau leh amau nuntak zon’ zia dingte, hih khempeuh pen Sang inn pan hong hilhsak tawntung ding uh hilo hi. Ih tuahding thu vive lakpan apha, ahoih tampi ih lamet mah bangin, asia penpen ding zong kigin’ kholh ding thupi hi.\nGamthumna ah gambel dinmun tawh atung naupangte ii hamphatna pawlkhat ommah hi. Nuntak khuasak kipan kik ding himawk in, innlam pan ih ken’ ih tual lungsim leh innkuan ki makaih zia tawh tuabang hamphatnate hong tun’ tak ciangin a san’ zia, a dawh zia leh naupangte ih zatsak zia pilvang kul ding hi. Nisim nuntak khop ding ciang tawh zong ibuai mahmahna pan tua gamthumna khawngah va tung le’ng huhna tuamtuam hong lutding aa, naupang sung deuhdeuh ah nuam asak luat pah ding, hih val nuntak bang omnawn hiam acih khak ding uh lauhuai mahmah hi.\nGamthupite-ah, mite-in atate-uh aneu-aa kipanin lungsim picing, amah leh amah ahoihlam aa kimuan’ ngamna lungsim ana hilh toto khin lakah ei naupangte ava kihel tak ciang apuaksa uh ngeina pawlkhat va laihthei pahlo ding aa, eimah mahin tuilam bang hileh ih sialsak siamkei leh naupang khangno lakah a omzia a tatzia ding uh hong musiam hetlo ding uh hi. Tua kawmkal pan, khan’tohna bucing apia tampi aom mah bangin siattheihna apia zong tuazah khat mah aomna gam hita ahih manin, a khangto taktak dingte lakah akihel zawhkei leh a lailak maw, tuasang’ a niamzawte lakah maw a omzia, a tatzia nuam hong sazaw ding aa, a tawpna-ah pilna sin’na Sang innte tawh ki gamla tektekin lamkim lampam nuntakna lak zong tung maithei hi. Tua hun tung taktak leh, ki puahpha thei nawnlo hi! A nu leh pa hong ngawhthei lai hi!\nA sawtlo hun khat ciangin, adeuhdeuhin Malaysia pan aa gamthumna tung Zomi naupang-khangnote ki ending aa, tua hun ciang mite-in hong ciaptehna khat, hong muhna khat teiiteii hong omding hi. Hih naupang-khangnote khan’toh zia hong thupi leh hih minamte khangto uh, thupi uh ei hong kici ding hi. Tua hun ciang, a pantah, a hilhzo a nu leh pa ahih kei leh a keemte pen pahtawi huai Zomi aa ding nasemte hi gige uh hi.\nHua minamte university thupi vive-ah tampi kah uh, hua minamte kimawlna-ah minam dangte zahtak khop zahin kiva uh, hua minamte music lam siam mahmah uh, hua minamte Sang naupang tgkhamsung vaihawmna khat peuhpeuh ah madawk uh, hua minamte kidemna khat peuhpeuh ah mi tungtuang uh, hua minamte a ngeina, a lai leh kampau uh kemcing zo uh, hua minamte ki thu hual uh, hua minamte milak omzia siam uh, hua minamte citak uh, hua minamte hih gam mahmahah zong makai dinmun tawh kituak uh, hua minamte gamtat kidawm uh, hua minamte a upna nuntak pih takpi uh cihbang aa aki ciamteh pen Zomi naupang-khangnote vive ahih zawhna ding a lunggulhlo omlo ding hihang. Tuabang dinmun ih tutpih zawhna dingin, gamthumna tun’ khitciang kithawi pat ding hilo aa, khaici tuh hun pen tuhun ahi hi.\nPrevious: Adoniriam Judson Tangthu\nNext: Cidam Nading ~ Daniel Mangpu


url: =Jesu Mitsuan a Kalsuanna ~ T. Sawm Lian :: ZOMI DAILY\nposted on 6 January 2016 at 8:01 pm Lomkholna: Article, Biakna, Sawmlian\nJesu Mitsuan a Kalsuanna (Hebru 12:1-3)\nKum thak hong tun ciangin (sia le pha thei) mi khempeuh phial in kiciamna hiam, bang hiam sep ding a hoih, ngaihsutna thak, ngimna thak leh geelna hoih kinei hi. Ni leh hun pen a ngeina bang ahih hangin, mihing’ kum leh ni simna-ah a thak hong hih ciangin i lungsim zong thaksuak se ahih manin, tua hun pen manpha taka zat kisawm ciat hi. I leitung nuntakna mahmah hita leh, i khalam nuntakna mahmah zong khantohna ding lampi i ngaihsutna-ah mainawt a i khantoh theihna dingin Hebru 12:1–3 tungtawnin tha i lakhawm nuam hi.\nA Huampi-a Etna\nHebru laibu gelhtu in Khristian nuntakna pen taikidemna (marathon) bangin na genteh hi. Hebru 12 pen Heb. 11 tawh a thupaipi kizom a, a neu 1 – 3 sungah laibu gelhtu in ‘upna tawh haksatna tampi omin hong buaisak ding tampi om mah leh, Jesu mitsuan a, lungkia lo a kalsuan dingin’ hong hanthawn hi. Hih laibu kua gelh hiam cih kician taka a kitheihloh hangin, a gelh ding a ki-um mite – Apollos, Paul, Banabas leh Pricilla lak panin Sawltak Paul mah ki-umpen a, King James Version kikhen masapen kum 1611 a kikhenah, “The Epistle of the Paul the Apostle to the Hebrews” ciin kigelh hi.\nBangbang ahi zongin, a laibubup pen mi tuamtuam in a gelh ahi phial zong, hih mun (12:1-3) pen Sawltak Paul gelh hi ding hi, ciin Lai Siangtho siamte in um uh hi. Bang hang hiam cih leh (a hang tampi lak panin) Sawltak Paul in a laikhak dangte ah zong Khristian nuntakna pen taikidemna tawh na genteh hi (1 Kor. 9:24; 2 Tim. 4:7; Gal. 5:7).\nKhristian Nuntakna leh Taikidemna\nKhristiante pen sih ciang dong a kung lam zuana paipai i hi hi. Tua a kung i tun ciangin i thaman hong kipia ding hi. Taikidemna leh Khristian nuntakna pen a kalsuan dan a kibat hangin a thaman kibang lo hi. Taikidemna-ah a hatpen khatna pan thumna ciang hiam bekin thaman ngah uh a, Khristiante pen tua bang hi lo hi.\nTaikidemna-ah thaman ngah dingin a nungkik lama taai theih hi lo a, gim luat mana khawl hiam, ei ut dandan a kalsuan theih hi lo hi. Kidemna-ah hat dingin nakpi taka hanciam kisam hi. Khristian nuntakna zong tua bang mah hi; i kiim i kiangah hong buaisak, hong bahsak, hong thanem sak a, hong lungkia sak thei tampi om hi. Tua ahih main, laibu gelhtu in i theihsiam baihna dingin Khristian nuntakna pen taikidemna tawh kibang hi, ciin gentehna hong zang hi kha ding hi.\nKalsuanzia Ding (n.1)\nHebru 11 sungah upna hanga kalsuan, Pasian mizat mi thupi bangzah hiam tangthu om a, amau banga kalsuan ding leh, hong thanemsak, hong buaisak, leh i lampi hong khak thei nate, i mawhna leh khialhnate paikhia a, eite zuih ding lampi hong kibawlsak banga nungta dingin hong hilh hi. Kum thak, hun thak-ah, kalsuanzia hoihzaw lamen a i hamciam laiin, tua lampi hong khak thei ding bang teng om? Hong lawhsamsak thei ding bang om? Bang teng hepkhiat kul hiam? Bangci bangin hemkhia ding? cih pen ngaihsut masak kisam hi.\nKhristian nuntakna-ah a kung i tun ciang dong, lampi a kalsuanzia ding kician takin Lai Siangtho sungah kigelh hi. Tua banga nungta thei lo dingin bang teng in hong nawngkaisak hiam? Bang teng satkhiat kul a, bang teng hepkhiat kul hiam? Nidanga mawhna hang a buai a, mainawt zo lo ding a kingaihsutna, khial kha leng, mawh kha leng ciin hong tung nai lo hun peuhin hong buaisak hiam? Upna tawh a kalsuan ngiat mi thupite (Heb. 11 sunga kigelhte) tungtawnin tha la thak ni; tuhun pen hun manpha pen hi.\nJesu Mitsuan Gige Ding (n. 2)\nJesu in a sep ding, hih leitung-a a kalsuanzia ding kician takin thei hi. Ei, mimawhte tan dingin haksatna tampi thuakin singlamteh tungah sihna thuak hi. Tua nasem sem ding-a Pa Pasian in leitungah hong sawl (John 3:16 -17; 4:34, 5:30; 6:38; 20:21; Acts 3:26; Rom. 8:3,4; Gal. 4:4-5; 1 John 4:10) ahih manin a Sawlpa na citak takin semin, simmawh, bawlsiat, satna leh singlamteh tunga kilhcipna dong thuak hi. Lungdamna leh mihingte ngaihsutna a gualzawhna bekbek delh loin, singlamteh tunga sihna thuak hi. Tua manin Pa Pasian taklamah tu hi.\nEi pilna, siamna, leh theihna khawng lel tawh bangmah tan tung lo ding hi cih Hebru laibu gelhtu in theician mahmah hi. Mihing a kinga a, hauhna hiam, neih le lam suang a nuntakloh ding, tuate pen kimanna om lo ahi hi. Peter in Jesu a mitsuan sung teng tui ‘tungah’ pai thei a, Jesu thupina leh nasep theihna sangin huihpi leh guahpi a lauzawk ciangin tui ‘sungah’ tum lel hi (Luke 14:29-31). Tua manin a bukim, eite mawhna tan ding a Pa Pasian in hong sawl Jesu Khris pen mitsuan gige ding hi hang. I leitung nuntakna hi ta leh, i khalam kalsuanna hi ta leh, hong buaisak thei, a lungdamhuai mahmah tawh a kibang, ahih kei leh a nuam mahmah tawh a kibangte tawh zong ze-etna hong pai thei hi. Ahi zongin tuate pen Jesu in a deih hiam? Jesu hi leh bang a ci tam? Jesu in bangci a ngaihsun tam? cih ngaihsun den a, Jesu mitsuan den dingin hong hilh hi.\nLungkia Lo Ding (n. 3)\nLaibu gelhtu in, ‘lungngai un, Jesu thu lungngai un!! Bang teng thuak a, bangci bangin gentheihna eite adingin thuak hiam? Tua bangin na lungngaih uh leh, note in haksa na sak uh zong na zo ding uh a, thaman ngah dingin zong lungkia lo leh thanem loin kal na suan thei ding uh hi’ ci hi. Jesu pen mi dik zong ahi tuan lo, mi mawhte mahin mawhsakin, bawlsiatna-in, singlamteh tungah kilhcip uh hi. Jesu in tuate pen a it mihingte ading hi cih thei a, Pa Pasian deihna leh sep ding a kisam ahihna thei ahih manin lungduai takin thuak hi.\nJesu thuakna leh a nasep i ngaihsutloh ciang lungkiatna leh thanemna in hong buaisak pahpah hi. Neih le lam suang a, pilna siamna suang a, meltheih tanau suang a, kiliatsakna leh mi simmawhna pen Khris i mitsuan khakloh man hi zel hi. Tuhun ciang i kiim i paam ah Jesu sanga deihhuaizaw leh hoihzaw tawh a kibang na tampi om a, Jesu nungzuihna hong bahsak thei a hoih hi ta leh a hoihlo, haksatna tampi om hi. A hoih mahmah hi a i ngaihsut pawlkhat zong a hihna taktak i muhcianloh man hiam, ahih kei leh i theicianloh man peuhin Jesu sangin kideihzaw thei hi.\nKhristian nuntakna pen a baih hi zenzen lo hi. Jesu hanga thuakna, gentheihna, bawlsiatna leh simmawhna tampi tawh kithuah hi. Pastorte hiam ahih kei leh Upa, makaite hiam bekin tuate pen a thuak ding hi zenzen lo a, Khristian kici, Khris nungzui khempeuh in i thuak ding ahi hi. Tua haksatnate pen mihing thahatna leh pilna siamna bek tawh zawh theih hi lo a, Jesu mitsuan a, ama huhna tawh lungduai takin kithuakzo bek ding hi. Tua bang a thuak nuam lo leh a thuak zo lo, a nungkik mite tungah Pasian lungkim lo hi (Heb. 10:38-39).\nKum 2013 a ‘Honolulu Marathon’ kici, kilometres 42.195 a gamla taikidemna ah mihing 31,579 kihel a, mi 22,096 a tawpna ciang tungin, 9,483 tung zo lo uh hi. Khristian nuntakna zong tua bang dan hi. Khristian kici napi, kikhawm zelzel napi (a kikhawm zo mahmah lo bang om lai!), pawlpi ah sep ding omte semsem napi, a kung dong a tung lo bangzah hiam ki-om ding hi. Hotkhiatna pen upna hang hi, cih ciang bek tawh um taktak tuan lo a, Pa Pasian deihna leh Jesu Khris lampi hong hilhte zui tuan lo a kalsuan theih hi.\nTua ahih manin, thukhenni ciang thaman hoih tak i ngah theihna dingin, naktakpi in Khris hanga haksatna om thei dingte do/nang zo dingin thungetna leh Lai Siangtho simna tawh tha la-in, haksatna, buaina leh pampaihna i thuak ciang zong Jesu mitsuan gige-in, Jesu in satna, cilphihna, bawlsiatna tuamtuam a thuak ciang phun lo-a eite ading a thuak mah bangin, eite zong lungduai taka thuak zo dingin, i leitung nuntakna ding a i tup le ngim a hoihte lawhcingsak ding leh i khalam nuntakna mahmah bah lo a, sih dong ciang a muanhuai taka kalsuan dingin mimal kim Topa’n thupha hong pia ta hen.\nPrevious: Dongtuak nasep maban kizom toto\nNext: Kammal kilawm pawlkhat (azom 06 Jan 2015)


url: =Nuntakna lamlak – 2 ~ T. Sawm Lian :: ZOMI DAILY\nposted on 24 March 2017 at 3:00 am Lomkholna: Article, Sawmlian\n‘Nopsakna’ lunggulhna leh lametna tawh a nungta mihingte i hi hi. Hih i lunggulh nopsaknate pen i mai lam nuntaknaah nopzawk semna hong tun maw, ahih kei leh siatna leh tawntung sihna? cih ngaihsuthuai hi.\nI mimal nuntakna-ah i nopsakna bang hiam? Sum le pai zonga khua-ul luang a i sepna leh, sun le zan gen lo a i sepna pen mai lamah nek le dawn, sum le pai sinkham lua lo a om nading, sihna, natna, leh haksat hun cianga haksa lo zaw a om theih nading leh i nuntak a nopzawk theih nading, gual-eng a i omloh nading deihna ahi hi. Tua hi kei leh kua’n haksa pipi in na sem nuam ding hiam (nasep nuamsa ngiat om a hih leh thukhat), lametna hanga nasep nuam a kisa hi zaw hamtang hi.\nKhangno pawlkhat in zu le sa, numei pasalna tawh nopsakna zongin a khangno hun tomcik sunguh a zatna uh hangin a dam thei lo meima a khantawn un ngah lawh uh hi. Pasian thu don loin, leitung gualnopna lamah ‘nopsakna’ zon luatna hangin mite muhdah leh pampaihin ki-om thei hi. Tua pen kua hang hiam? I nopsakna zonna lamah bang i ngah hiam? Tua i zon nopsakna pen i mu takpi mah hiam?\nNu leh pa thu mang loin, veng le pam, lawm le gualte thu i man zawkna hangin bang ciang i tung a? Nek le dawn, silh le ten ei hoihsak leh deih bangin ne-in dawn-in, silhin tengin, i ut bangbangin nungta leng a nuam takpi mah diam?\nNi khat nna semin, tua a thalawh khiat pen a innkuanun nuam taka nekkhop/zatkhop sangin a lawmte nih le khat tawh zu dawnna peuh, ahih kei leh laithai kapna peuhin zat nuam a sa zaw, tua munah ‘nopsakna’ a zong om thei hi. Tua nopsakna a zonna hangin a innkuan sungah, lawm le gualte tawh kimuhdahna leh kitotna bang piang thei zawsop hi. Nopsakna i zon luatna hangin i pumpi, i innkuan, i pawlpi, i khua, i gam in thuak hi.\nTulai pawlpi pawlkhatah mi pawlkhat in ‘Pawlpi sungah Kha om kei, nuam kei, pawl dangah tai ding hi..” cih bang gen thei hi. Tua a gente amau leh amau ‘kha-mi’ kici in, pawl sung nop a saklohna uh leh a deihkhoplohna uh gengenin, pawl sung taisan thei zawmah lai uh hi. Tuate kha-mi-na pen (thukhen ka hihloh hang) maan taktak dingin ka um thei kei hi. Kha-mi taktakte in a pawlpi sung uhah kha om lo-a a theih uh leh a om theih nadingin panla ding uh a, a thanemte tha khauhsak sawmin, a nasep ding poimawh pen ahihna thu theiin taisan lo ding hi.\nLamna dianna a tam luat mana ‘kha nin hi,’ cih khawng, lamna dianna a omloh mana ‘kha om kei’ cih khawng tam mahmah hi. Tua bang a gengen mite pen amau nopsakna bek a ngaihsun, amau deihna bek kalsuanpih a sawm, mi tawh a kipawl thei lo ahi uh hi. En nopsakna i neih bangin mi in zong nopsakna nei tek uh a, ahih hangin i nopsakna kibang lo cih i phawk kisam hi.\nZomi sungah, pawlpi khatah la tomno (khanlawhna la) tawh lamin diangin Topa phat nuam a sak mahmah laitakun, solfa la sa a biakpiakna pen kha om lo, Pasian om lo dana a ngaihsut ding hi lo a, solfa la sa a Pasian phat nuam a sa mahmahte in zong la tomo tawh Pasian a phat ziahziahte pen kha-mi lo cih ding hi tuan lo hi. Ahangin, nopsakna kibang lo hi lel a, lungsim tawngpen pana a kiphat Pasian tawh kizop leh zoploh thupi zaw hi. Mi nopsakna nuam kisa kim lo a, mi nopsakloh nuam i sak pawlkhat zong om veve hi.\nMi pawlkhat in amau mipihte kiang sangin mi lak nuam a sa zaw om thei hi. Amau nopsakna ahih leh gen theih om lo hi. Ahih hangin (ci veve lai ni) tua amau mipihte kiang nuam a saklohna hangin a tu a tate mi mangthang suak leh, tua a tu a tate in kua mawhsak ding hiam? Midangte kiangah nuam a sak luatna hangin a tate in a nu leh a pa pau thei kei leh, tua a nopsakna pen a suan le khakte adingin manpha maw manpha lo cih zong suuthuai hi.\nCharles Mackey in The Miller of the Dee cih la a phuakna sungah, Dee gun geia ann gawina neipa lungkimna thu, a sepna ah nuam a sakna leh kuamah eng lo a, kuamah in zong amah eng lo hi-a a theihna thu, “I envy nobody – no, not I – and nobody envies me” ciin gen den thei hi. Kumpite tutphah a tut a, gam lianpi sunga mi tampi uk pen lunggulh tuan loin, a zi a leh a tate tawh nuam taka, ama sepkhiatsa a nek uh pen nuam sa mahmah lel hi. Tua a nopsakna pen midang neih le lam deihgawhna hi lo a, a nopsakna zonna in kuamah buaisak lo hi. Kithutuak takin innkuan a nuikhawmin, ne khawm uh a, tua pen pa’ nopsakna ahi hi.\nTua hi a, a thupi penin, i nopsakna in bang ciang hong tunpih hiam, cih ahi hi. Ei adingin a nuam khempeuh pen i lawm i gual, i innkuanpih, i khuapih, i mipih i sapihte adingin a phatuam hiam? I nopsakna pen mite adingin a phatuam kei zongin mi a nawnkaisak hi kei beek leh hoih ding hi.\nT. Sawm Lian, Daihna Cabin\nPrevious: Christian Hymn te’ tangthu: Thuciamna Pha Muang Ning\nNext: Vondeih Kep Ding – 102 (Dimno’ Pa)


url: =Mihing bangin kampau in ~ Job Cinpi :: ZOMI DAILY\nposted on 19 October 2018 at 10:25 am UTC+9:30 Lomkholna: JobCinpi, News\n“Ka ta aw, mikang pau na thei hiam”\n“Thei keng ei pa, kei sang kah nai lo.\n“Kawlpau na thei hia leh”\n“Thei nai keng ei pa, ka zak tam nai lo hi.”\n“Sen pau na thei hia leh”\n“Sin kha ngei nai keng ei pa”\n“Kachin pau, Mon pau, Shian pau cihte na siam a om beek hiam”\n“Pa aw hihte ka sin ngei loh banah hih pau namte ka theih nadingin kei amau tawh ka kithuah ngei loh pi.”\n“Hi mah ei ka ta, pau nam tuamtuamte theih ding hoih mah hi, thupi mah hi. Ahih hangin a thei lo, a thei kha lote adingin zong tua pau nam tuamtuamte sang a thupi zaw khat om hi.”\n“Pa aw, bang a hia a thupi na cih”\n“Mihing banga kam pau theihna mah thupi pen hi.”\n“Pa aw, mihing in mihing bangin kampau kei leh bangci pau ding uh a hia?”\n“Ka ta aw, mi pawlkhatte in pau nam tuamtuam thei uh hi. Ahi zongin tua pau nam tuamtuamte a theihna uh kiphatsakpih uh a ama minampihte le a sanggam a u a naute teltheih loh ding kiphatsakna kiliatsakna le ama dinmun sang a sang zaw in om nuam uh hi. Kipilsakna awsuah le kammalte tawh thugen-in kampau uh hi.\nTua bang mite thugen mihingte bil ah lut loin pilna tawh a kop lote’ telsiam lo ding uh hi. Tua mah bangin amau le amau kiliansak uh ahih manin amah sangin a niam zawte’n deihsakna tawh thu a gente uh telsiam lo uh hi.”\n“Ka ta aw, mipi lakah thu na gen a, na lawm na gualte lakah thu na gen zongin na thugen a kitel dingin kiniamkhiatna tawh kampau zaw in. Ama dinmun sang a kiliansak zawte in a thugen uh midangte’n a tel loh uh ciangin a thugen uh a thuk lua sa kha uh hi.\nA thuk takpi zong hi kha mah ding hi. Ahi zongin a pil a mawl in a theih ding uh mah kisam pen hi. Tua ahih manin kong it ka ta aw, mihing bangin kampau inla mihing bangin thugen in.” “Mihing khat in mihingte tel dingin kampau uh hi.” Job Cinpi (Zomi Laisim Nuamte)\nPrevious: A thumveina ka sihna ahang in; Son Langh’ cil dawk! ~ Pau Za Mung\nNext: ZAM Thupuak :: 21 Oct 18 (Khuado pulakna)


url: =TRINIDAD AND TOBAGO | May 1 ~ MUC\nTRINIDAD AND TOBAGO | May 1\nAdmin 8:29:00 PM Articles, MISSION NEWS\nShinell Davis, 29\nAmah in Pasian hi\nKa tanu kum 10 Shakira in kahlei tung khat panin kia-in tua a kipan a nungzang nasa hi. Zatui ne, kimeksak taleh dam zolo hi. Nipi kaal khat sung val khin dam thei tuan lo hi. Tua ciangin zato-ah kilak dingin ka paipih uh hi. Siavuante in a natna ading zatui tampi hong pia uh hi.\nShakira in an ne thei nawn lo hi; a gil hong gol semsem hi. Siavuante genna-ah a natna pen cancer natna hi, ci uh hi. Kikhei ahih hangin Shakira a lungnuam mahmah hi. Zato lum cina khempeuh lak pan a lungnuam pen dingin hanciam hi.Siavuante’n zong it thei mahmah uh hi. Kum khat khit ciangin a cancer natna damsiang hi, cih mu uh hi.\nInn a tun khit tawlkhat khit ciangin cancer natna hong suak kik hi. Zato ah tawl khat sung ka om uh hi. “ Ka gilna, ka nungna, ka khe na”ci-in tau tawntung hi. Natna tawh kidim hi. Siavuante in ki-at ding vaihawm uh hi.\n“ Nu, kei ki-at nuam keng”\nA nu in, “Ki-at kei lecin na natna dam lo ding hi,” ci-in dawng kik hi. Shakira a ki-at khit kha khat khit ciangin si hi. Shakira nu in hong zasak phetin zato lam zuanin ka pai vingveng hi. Zato ka tun ciangin ka khitui hong luang hi. Shakira nu ahihleh kah lo hi.\n“Nu aw, bang khialhna om hiam, ci-in sihvui thugenna-ah dong hi. Anu in “Bang hangin kap lo-in om thei ding ka hiam? ci-in dawngkik hi. Kha li khit ciangin, a nu khe bawkgawp hi. Nipi kaal nih sung zato lum hi. Siavuante in lungkiat natna nei hi, ci-in kibawl ding gen uh a, ahi zongin a Nu in nial in. Kha guk khit ciangin a nu si hi.\nKa sanggamnu hong nusiat khit a sawt lo-in ka nu in zong hong nusiat ciangin ka lungkia mahmah hi. Lungkhamna hong khang semsem hi. Ka sanggamte khat Mark hong hawh thei pahpah a, hong hawhteh nuam tuam kasa hi. Ka nu leh ka sanggamnu hong nusiatna hangin dahna tawh ka kidim hi. Ka nu hong nusiat khit ciangin tua ka sanggampa khat zong mawtaw tuahsiatna tawh hong nusia hi. Dahna, khitui luanna in hong vukcip hi.\nKa lawmngaihpa khut, a awm, a nungzang leh a pumpi tung khempeuhah tattoos tawh kidim hi. Tattoo pen na mahmah hi. Tua bangin pumpi taksa natna hangin ka lungkhamna hong kiam dingin ka ngaihsun hi. Ka nak tungah tattoo ka koih hi. Nak a tattoo tawh lungsim zo lo-in ka bil tungah zong tattoo ka bawl hi. Tua banah ka awm ah zong ka bawlbeh hi. Ka pum tung khempeuh a na tawh hong kidim hi.\nNi khat phone hong lutin na lawmngaihpa tuikia-in hong sihsan hi, cih hong kigen a, ka um thei kei hi. Ka nu, ka sanggam nu leh ka sanggampate ka phawkkik hi. Tu-in ka lawmgngaihpa in hong nusia sawnsawn hi. Ka awng gawp nuam hi. Ka nasepnate ka zasak a, nasem kuan zo lo ding cih ka zasak hi. Zato-ah pai a, ka lawmpa luang ka lakkhiat kul hi. Ka nasepna pa in ka sanggamte tate khat Marc in hong dawn inteh, ci-in hong zasak hi. “Aman hong paipih ding hi,” ci-in hong zasak hi. Ka lawmngaihpa luang ka muh ciangin ka lungmang hi. Nuntak ding ka ngap kei hi. Kha li khit ciangin nausia-in ka om hi. Ka nuntakna in khuamial tawh kibang hi ahi zongin Marc hong makaihna tawh ka masuan hong kihong zawdeuh hi. Nisim phialin hong hawh a, Lai Siangtho thu hong sinpih hi.\n“John 3:16 na sim ngei hiam, ci-in hong dong hi. “Pasian in leitung mite hong it mahmah ahih manin a ta khat neihsun a hong pia hi. Amah a um mi khempeuh in kisia lo-in tawntung nunna a ngah ding uh hi.” Ni khat March in a innah hong paipih hi. A pa tawh kiho-in ka lunggimnate ka pulaak a, a nu le pa in limtak hong ngai uh hi. Tua khitteh, “ Gen nop thu khat peuhpeuh na neih ciangin hong hopih in, ci-in a phone nambat hong pia hi. Pasian ading na hun pia in. Pasian in nang ading geelna khat nei hi, ci-in tha hong pia hi.\nTua a kipan March nulepa kiangah ka zawh zelzel hi. Amau tawh kiho nuam ka sa hi. Pasian thu a hong hilh thute zaknop ka sa hi. Amau tawh biakinn ah kikhawm dingin ka zui thei ding hiam ci-in ka dong hi. “ Hong zui ve” ci-in ken zong zuih ding ka ngaihsun hi. Marc in ahihleh bangmah pau lo hi.\nSabbath ni hong tungin Marc leh a nulepa tawh biakinn ah pai-in ka kikhawm uh hi. Tua bangin nipi khat khit nipi khat kikhopna-ah ka zui a, lungnopna ka ngah semsem hi. Ka zak thugennate in ka nuntakna hong lawngkha mahmah hi. Ka natnate hong kiam hi. Nisimin Lai Siangtho leh Sabbath School lesson ka simsim hi; nuntak khuasakzia ding tampi hong lak ka mu hi. Sabbath ni khat thugensia pa in Jesuh tungah kipia-in kituiphum nuam na om uhleh ci-in a pulaak ciangin kei zong thakhatin ka ding pah a, kituiphum ding ka pulaak hi. Jesuh ading ka nungta nuam hi; Marc zong kituiphum ding hong khensat hi.\nMarc pen a kikhop loh kum 5 bang val khinta, cih hong kigern a, tua bangin kituiphum a biakinn hong pai amuh uh ciangin a nulepa in lungdamna tawh kidim uh hi. A nulepa in Marc kikhel nadingin thungen tawntung uh hi. Ka kituiphum ni uh kibang hi. Kha 11 khit ciangin ka kiteeng uh hi.\nKhat veivei ciangin mi kimkhat in, “ ka thuak hamsatnate thei kei teh,”hong ci uh hi. Tua bangin hong kihopih ciangin ka thuak thute a banbanin ka gen ciangin um ngam lo liangin, na takpi maw, ci-in hong dong phapha uh hi. Tua bangin genthei takin na om khit ciangin nungta thei veve maw, ci-in hong dong uh a, hih bangin ka om theihna pen Pasian hang bek mah hi,” ci-in ka dawngkik hi. Pasian in nunna thak hong pia hi.\nTu quarter Sabbath School 13na sumpi pen University of the Southern Carribean ah kipuak ding a, “Center of Influence” ding kivaihawm a, hih mun panin Pasian nasem dingin thusin nading kizang ding hi.


url: =Zomi exodus Laibu Australia hong tungta ~ Khaibawi :: ZOMI DAILY\nposted on 22 April 2017 at 10:08 pm UTC+9:30 Lomkholna: Khaibawi, News, Ngulkhanpau, Zomi\nRevd. Dr. JM Paupu in a mipihte hong itluat manin Zomite omna gamteng a hunzui in zinkawikawi a, a lai mahmah tawh zong, “When The World of Zomi Changes,” “Zomi Diaspora” leh laibu tuamtaum agelh khitteh tuhun leh mailam khangthakte kepding, simding, ciaptehding a, ahoih mahmah “ZOMI EXODUS” LAIBU AUSTRALIA hong tungta hi.\nHih Laibu pe 21st Century sunga ZOMI sung leh Kawlgamsung aom mite kikhel dan ahang, a theinuamte ading in manphadiak hi. A mipih Zomite mailamding saupi a khualna tawh, gim-ing, tawl-ing cilo in ama ading in phattuamna bangmah omta kei leh hici bang, Laibu manpha hong bawlkhia Siapa tungah ka lungdam diak a, ka zahtakna a khangsemsem hi.\nTua ban-ah keima gelh “The Plight of Zomi Refugees in New Delh” leh “The Challenges Facing Burmese Refugees in Coffs Harbour” hong helsakteh hamsapi a, ka buaipih ngei himahta leh bangmahlo a, a mangthang ziautheiding kimlai leitungbei mateng, amangthang nawnloding, hong suaksak ban-ah kei ading in bukhat Letsong in hong pialailai ahih manin Siapa tungah ka lungdam dan kagen theikei hi. He knows cih ding himai ei.\nAll India ZCF Khawmpi, New Delhi ah ka zatkholai un nitak khat ama giahna room ah hawh in thu ka ngensak hi. Ka manciang un Kawlgamlam a-te zatdan in lungdam kohna ci-in sum tawm ka piaksawm leh hong piaken, ci-in hong sangnuamlo a, ka kisuang dekliang hi. Kawlgam aom Christian ta dingin ettehhuai kasa diak hi.\nKhua khat, behkhat, Pawlpi khat hi keita le-ung, hong deihsak dan lamdang kasa a, khangthak Zomita dingin zong, Siapa nasep dan ettehhuai mahmah kasa hi. Ka kiang ong tuntheih nading in hong vaihawmsak Sia. Piang (ZMC Melbourne) leh ka nau Piangte tungah zong ka lungdam mahmah hi.\nSiapa pen Australia a ZCCA Khawmpi ah Melbourne aom ZMC Pawlpi te’n thugenpi ding in a nupa un asap uh hi-a, vanhau mahmah ding hita leh hong deihsakluat manin muallian, mualneu, tuipi, tuita leh gamtampi kantanpih in hong pua kawikawi a, kei ading in hici bang Laibu manpha hong buaipih uh ahi hi.\nAustralia hong tunteh zong, bangmah hikei taleng, hong ngai ahih manin hong hopih in Email hong khakpah a, tuasawngteng ka manlah tawh kituak ahih manin Email ka enman kei a, ka etteh a nihveina hong hopih khinta ahih manin ka kisuang dekliang hi. A Laibu kawmtung ah ama khut mahmah tawh hong deihsakna kamkhum hong gelhsaklai ahih manin kei ading in hih Laibu manpha diak kasa hi.\nOmna gam kibang gegu hi-in Vanleng tawh lengleng nai nih kimin kitung ahih manin a nupa un a khut uh lenin ka hopihnuam mahmah hi. Ahi zongin kei zong, Brisbane Emmanuel Church te vaihawmna tawh Pastor. Dr. Muan in Easter Seminar ah Seminar piading khat in hong gen ahih manun ka lungdam a, na sangkhin ka hih manin koi mah ka zinkhia mankei hi.\nBangbang ahi zongin Topa’n nikhat niteh hunlem, hunnuam khat hong piading in ka lamen hi. Hici bang Laibu hoih hong piankhiat theih nadingin a buaipih Co-editor Siapiteng leh a kihel akua mahpeuh zong thupi kasa hi.\nTopa’n Siapate nupa cidam in a mipihte tawh hunnuam sawtpi a zangkhawmlai dingin thupha hong piaksak hen. Zomi a it akua mahpeuh in hih Laibu nasim hamtang un, kisik kei nuteh.\nPrevious: Ipoh ah mawtaw pailai singkung in dengkha in nupi khat si, adang mi 2 liam\nNext: US, Iowa State ah Pa Stephen Pau Suan Kim (Tonzang, Naulak) thautawh kikaplum


url: =A Siangtho biakpiakna ~ Dr. Mangsan :: ZOMI DAILY\nA Siangtho biakpiakna ~ Dr. Mangsan\nposted on 21 July 2021 at 9:48 am Lomkholna: Biakna, Mangsan, News\nPasian’ la sakna tawh kisai in kei experience tawmkhat gen nuam ing. Ka pianthak khit kum nih khawng ciang in Pasian aa ding bek aa nuntaknopna lungsim bekbek in ong zo aa leitung nasep thupi leh nasep hoih cihte nusia ding in Topan hong samkhia hi.\nTua hun aa kipan in Topa in bang ding aa ong deih hiding hiam ci in ka ngaihsut ciang kei uukna leh (ka siamloh hang)ka septheih pen ahi lasak na lamtawh hi kha ding hi ci in ngaihsun ka hihman in leitungla peuhmah sa nawnlo in Pasianphatna labek sa ta ning ci in ka khensat aa tua aa kipan Pasian’la solo album 2 bang bawl ngei ing.\nMihing ngaihsutna pan hoih mahmah hi “kei utna teng khempeuh leitung aa ding zangnawnlo aa Pasian aa ding bek zangta ing ei”ci in angtang mahmah in miten zong thupi ong sa mawhlo hi.\nAhi zong ka tel tohtoh thukhat in, la kasak ciang ” Topa’n minthanna ngahta hen” ka cih pong hang ka lungsim tawngtaktak ah amin thang nuamtaktak pen KEI MAH ka hi lel hi. Pasian phat kacih hang kei leh kei akiphat nuam leh lasak khitciang miten” siamtakcei, thangahtak ing ei” ong cih ding alam en den ka hi lel hi.\nTua pen” Pasian Pahtawina”cih min kapuak sak hang ka lungsim tawng taktak ah kei leh kei akipahtawi nuamlua hizaw ing aa tuapen WORSHIP GOD hilo in WORSHIP MYSELF ongsuak ta hi.\nSatan in tuading a deihden hi a Eden huansung pek lai in a ngimna pi in “Note Pasian nabang ding uh hi” cih ahihi. Pasian biakpiakna pianawnlo in ei leh ei kipia ding cih ong hitakpi ta hi.\nAlamal te athu te maan in hoihmahmah napi ka lungsimtawng taktak pen Pasian mai ah siangtho hetlo, hoih hetlo hi. Topa in i septe sang i lungsimtawng ong en zaw den hi.\nSepna athupi hilo in ThuManNa athupi hi bek hi. La sa ding salo ding cih hilo aa Pasian hongsawl pen i sep masak photphot ding ahihi. Asiangtho Biakpiakna tawh Pasian alungkimsak taktak masa pen Abraham hi.\n(Tua ciangin Abraham in a nasemte kiangah, “Hih lai-ah la tawh na om un. Kei le tangvalpa hua lamah pai-in Pasian ka va bia ding uh a, note kiangah ka hong paikik ding uh hi,” a ci hi.PIANCILNA 22:5 TDB)\nA it luat atapa neihsun Pasian kiang ah Biakpiakna aa pia ngam ahihman in Pasian lungsim tawng sukha lian hi.\nAbraham in Pasian tung ah a it angaih penpen leh ama nuntakna buppi nangawn piakhia hi.\nTu in eiten tuazahpi in i sum ngamkei zong i lasak nopluatna , i thugennop luatna cihte ciang sum ngam photphot samlo ding maw?\nI supngam taktak khitciang i lungsim Pasian aa ding bek in siangtho taktak pan ding aa tua hun ciang i lasakna leh i thugenna te in ASIANGTHO BIAKPIAKNA taktak ong suak pan ding hi.\nPasian bek pahtawinopna’ lungsim siangtho takpi tawh biakpiakna pia in, i deih i ut khempeuh nusia in Topa’ singlamteh lampi ah vazui ni.\nBible Verse : Tua ciangin Jesuh in a nungzuite kiangah, “Mi khatpeuh ka nungzui a suahnop leh, ama deihna bangin gamta nawn loin, a singlamteh kisuanin hong zui ding hi. MATTHAI 16:24 TDB\n(Hih anuai aa zong 2017 lai aa ka aat Article hi hong post kik vet ning) “NUAM IN LUNGDAM IN NA DIANG UN” Luke 6:22-23\nBiakpiak kikhopna tetawh kisai in alawp ziahziah leh alam adiang ziahziah nam ki om aa , alang khat ah khutlapna Amen piakna khutbetna nangawn a deihlo zawzen ki om ta leuleu hi.\nAmasa penpen in tua bang pawlpi lungsim leh mihingte’ phuahtawm thukhun leh ngeina te pan i suahtaak masak photphot ding kisam hi.\n[‘Hih mite in a kampi bek uh tawh kei hong zahtak bawl uh a, ahi zongin a lungsim taktak uh kei tawh kigamla hi. Mihingte’ phuahtawm thukhamte, Pasian’ thukham zahin mite tungah hilh uh ahih manin kei hong biak hangun a kimanna om lo hi,’…. Matthew15:8-9 ]\nI lungsim takpi tawh suakta tak in Pasian phat ziahziah ni ci in amasa in gen nuam hang.\nLawpna tawh ki sai in ah: I pianthak ciang Pasian tung ah i lungdam i lungkim luamahmah ahih man in ki phatphat nuam ki lawp, ki lam ki diang nuam hi. Tua pen ahi ding mah ahihi. I lungdam theih kei aa leh pen Lungdamna ding THU neinai lo hi lel ding hi hang.\nAhi zong alangkhat ah : A lawp khempeuh, alaam adiangkhempeuh apiangthak hi zenzen lo hi. Thu umlo mite zong pawi khatpeuh ah lawp,laam,diang,kap lua lel hi. Tua ahihman in apiangthak te lawp mah aa , ahi zong alawpnak leh apiangthak cihbang hi lo hi.\nTuhun ciang in akoi koi ah lawptak aa lasak ziahziahna pen khanlawhna နိုးထမှု aa ki ngaihsun hi. Ahih na ciang om kha thei mah hi. A နိုးထ te lawp mah hi.Ahih hang alawp khempeuh a နိုးထ hi lo hi.\nTu hun a alawp ziahziah leh lasak khawng anop ziahziahna pawlpi te i et ciang “NUNGAK MELHOIH NONO ATAMNA LEH KHANGNO MUSIC SIAM ATAMNA PAWLPI TENG HI DEUH HI”\nTuapen abangdan himawk aitam !!?\n(1)Khasiangtho in nungak hoih omkei leh nasem thei lo maw? (2)Khasiangtho in la leh music ging kei leh nasem thei lo maw? Zum huai lua mahmah hi hang i ngaihsut zia pawlkhat te pen. Tu hun aa atam zaw i lawpna te pen a la tawh kisai semawk lailai hi.\nTua la khat pen kisa leh kapziah ziah. Aih keh diang ziahziah. Pasian’ nasepzia tawh kisai lo zaw in a la tawh kisai keeimawk hi. Ala TIMING zekaai te ciang kapding ,a timing manlang te ciang diang ziahziah ding!\nFormula hi mai! Khasiangtho zia hilo in la timing zia tawh akap adiang peuh kihi mawk hi. Tua la te aki phuahma Khasiangtho in nasemtheilo aa omcip maw leh! Khasiangtho in mihing khat i laphuah peuh a အားကိုးkeei ding samawk hi hang.\nA la a thupi maw PasianKhasiangtho’ nasepna athupi? TopaZeisu ong gupkhiatna singlamteh tung ah lasakna cih bang om dihdih lo hi. Lasak man aa miten Nuntakna angah ding hi dihzen lo hi.\nNuntakna apia thei pen la cihbang hilo aa Khasiangtho bek ahihi.[Nuntakna a piathei pen Pasian’ Kha hi a, mihingte’ hihtheih bangmah om lo hi.JOHAN 6:63a]\nTua i kahna te pen Khasiangtho zong hikha thei mah ding aa ahih hang atam zaw pen Emotion leh ” The Power of Music ” hi lel sawnsawn hi.\nPasian’la hita kei leh leitung la te zong aki kap ziah ziah mah hi lel hi. Micheal Jackson te lasak khawng mitampi kapziah ziah in puk ziahziah uh hi.\nMichealJackson atheilo piteek khat bang in muleh “Khasiangtho in nasem tak ei”peuh ci kha mai lai thei ding hi.\nEisak pen Pasian la hi aa amasak pen leitungla dawila, ei zong kap, amau zong kap…i kahna ahang taktak pen aki bang pian hi lel hi.\nMusic leh a la in i lungsim ong zogawp hi lel hi.Khasiangtho in ong lawng hilo in la(music) in onglawng cihding hi.\nCrusades leh Conference khawng aa akap ziahziah te anuntakna uh va en taktak leng atamzaw pen Khalam ah ong picing hanhan tuan lo uh hi.\nPasian in alawngtakpi hi leh kilamdan na om limlim mahding hi ven.Tun ki lamdang peuhmah lo kumsim aa va kapzel vadiangzel hi mai !\nAvek aa aci hi peuhmah khang aih hang atam zaw tua ci mawk hi.A ngei mah bangbang lel, ci leh sa buai aa buai buai veve. Lamna dianna tawh kisai in zong LasiangthoThak sung ah aom mah hiam ci in i et ciang om mah hi.\nPasian tung ah lungdamna takpi tawh lamna dianna pen ahoih mahmah khat hi. “NUAM IN LUNGDAM IN NA DIANG UN” Luke 6:22-23 ci ahih man in dian ziahziah ding mah hi pah hi. Suakta tak inTopa tung ah lungdamko in lam in diang ziahziah ni. BANG HUN CIANG?..\n[“Mihing Tapa’ hangin mite in hong mudahin hong tuamkoih a, hong simmawhin migiloin hong seh ciangin thupha ngah na hi uh hi. Vantungah na thaman ding uh lian mahmah ahih manin tua bang na tuah uh ciangin nuamin lungdamin na diang un….. LUKA 6:22-23 TDB]\nEi hauhnop minthannop vangliatnop man aa dian ding hi nawnlo aa Topa tawh gentheih hamsatna thuakkhawm kha i hihman in kipak leh angtang tak in lam in diang khawm ziahziah ni.\n[Ka itte aw, note’ upna hong kize-etna-in gimna haksate na thuak manun a thu lamdangpi-in ngaihsun kei unla, na lungkham ngaihsut kei un. Tua bangin Chrish tawh thuakkhawm le-uhcin ama minthanna hong kilat ciangin note lungdam mahmah ding na hih manun, tua banga na thuakna uhah na lungdamzaw un……Christian hihna hangin gimna na thuak uhleh kuamah in maizum ngaihsut kei unla, Chrish min hangin na thuak manun Pasian tungah na lungdam un. 1 PETER MASA 4:12-13, 16] Dr. Mangsan\nPrevious: Catholic Pawlpi hanah vivuiding lungna kei in ~ Fr. Damian Dal\nNext: Lengtong Pauno thugenna tungtawn in thalakna\n29 July 2021 at 3:17 am\nLungdam taktak ei. Sya\nLeave a Reply to SingPu\tCancel reply\nTulaai Leitung Thuthang Tuamtuam Updates July 11, 2016\nGrabCar nazat veve, GrabShare tawh Booking lecin sumbei 30% phatuamding ~ ZD\nTheihloh a phamawh Pilna: “Q” thu ~ Rev. Mang Tungg Thang\nSyria galkapte leh apawlte’n Aleppo nawk cihtak in nawk ~ TK Lian